MAMA, ELAKKAN BUAT PERKARA-PERKARA INI KETIKA HAMIL!

“Syukurlah, aku dah disahkan mengandung. Teruja dan seronok sangat sebab dah lama menunggu. Tapi, tadi kawan aku cakap lepas ni dah kena ikut banyak pantang larang semasa mengandung. Dah tak boleh pegang kucing, tak boleh makan nanas, tak boleh cabut gigi, tak boleh makan maggi dan macam-macam lagi. Betulkah semua ini?”
Kalau ikut orang tua-tua, tubuh orang mengandung memang sensitif. Maka, banyak perkara perlu dititikberatkan dan banyaklah pantang larang semasa mengandung yang kena dipraktikkan demi kesihatan ibu serta kandungan.
Walaupun zaman berubah, tidak semua yang mereka katakan itu tidak relevan. Malah, ada beberapa pantang larang semasa mengandung yang telah dibuktikan oleh kajian sains. Jadi, ia sememangnya perlu dihindari untuk mendapatkan tahap kesihatan yang optimum.
9 PANTANG LARANG SEMASA MENGANDUNG YANG TERBUKTI OLEH SAINS
Berikut adalah pantang larang semasa mengandung yang telah terbukti oleh sains.

 ELAK PEGANG KUCING

Kucing adalah haiwan yang comel dan mudah mesra. Memang pantang nampak, mesti nak usap dan belai mereka.
Walaubagaimanapun, ketika mengandung wanita perlu lebih berhati-hati serta perlu mengehadkan masa bersama dengan haiwan kesayangan anda – khususnya dari segi pengendalian najis kucing. Menurut sebuah artikel dalam akhbar tempatan, kucing boleh membawa kesan negatif kepada kehamilan kerana terdapat sejenis parasit iaitu protozoa yang menyebabkan sejenis jangkitan toksoplasmosis yang tidak membahayakan orang dewasa tetapi boleh menyebabkan masalah kesihatan serius kepada bayi dalam kandungan.
Oleh itu, jika anda membela kucing di dalam rumah, pastikan anda menjaga kebersihan sebaik mungkin dan rajin-rajin membasuh tangan sesudah memegang kucing atau sebelum memasak makanan. Paling penting, gunakan sarung tangan atau dapatkan seseorang untuk mengendalikan najis mereka untuk anda.

BERENDAM DALAM AIR PANAS

Berendam dalam air panas memang selesa, tetapi aktiviti ini sebenarnya tidak digalakkan jika anda sedang hamil.
Menurut laman web BabyCenter, terdapat kajian menunjukkan bahawa mandi air panas terutamanya dalam bulan terawal kehamilan boleh menyebabkan kecacatan anak semasa lahir. Selain itu, air mandian yang terlalu panas boleh menjadikan wanita hamil menjadi loya atau pitam kerana kepanasan tersebut merendahkan tekanan darah.
Risiko kepanasan melampau ini adalah lebih cenderung pada air tab panas (bath tub) atau sauna manakala kurang dilihat pada mandian pancuran (shower).

CABUT GIGI

Seperti yang kita tahu, tubuh badan wanita akan mengalami perubahan sepanjang kehamilan. Salah satunya adalah gingivitis atau bengkak gusi yang menyebabkan sesetengah ibu mengandung berasa sakit gigi. Pakar berpendapat bahawa rawatan pergigian yang melibatkan suntikan yang akan masuk ke dalam darah perlu dielakkan. Begitu juga halnya dengan pengambilan ubat antibiotik atau ubat tahan sakit yang tertentu serta imbasan X (X-ray).
Walaupun begitu, ibu hamil tidak sepatutnya menahan kesakitan sendiri tanpa membuat pemeriksaan dengan doktor gigi. Dengan pemantauan rapi, mereka boleh mempreskripsikan rawatan atau ubat yang terbaik bergantung kepada keadaan anda.

UBAT JERAWAT

Sesetengah wanita mengalami masalah jerawat yang sangat teruk semasa kehamilan akibat perubahan hormon. Jika ia berlaku kepada anda, kerapkanlah mencuci muka dengan air bersih dan gunakan losyen dan pembersih muka yang berasaskan unsur organik untuk lebih selamat.
Sekiranya ianya terlalu serius, berjumpalah dengan pakar kulit atau doktor. Elakkan membeli ubat sendiri di farmasi kerana terdapat segelintir bahan kimia seperti accutane (isotretinoin), tetracycline, doxycycline, dan minocycline yang boleh menyebabkan masalah kecacatan serta masalah pada pembentukan gigi dan tulang bayi.

KAFEIN

Dalam kuantiti kecil, seperti segelas sehari umumnya tidak akan mendatangkan mudarat kepada bayi. Namun, pengambilan yang berlebihan berisiko menyebabkan kelahiran kurang berat badan pada bayi, kelahiran pramatang atau keguguran, seperti yang dinyatakan oleh NHS Choices.
Kafein bukan saja terdapat dalam kopi, tetapi ia juga kadangkala ditambah dalam soda, minuman tenaga (energy drink), atau teh, dan coklat. jadi, berhati-hati semasa meminum dan memakan kesemua jenis makanan ini.

MEROKOK / MENDAMPINGI PEROKOK

Sungguhpun kebanyakan wanita di Malaysia tidak merokok, tetapi ramai yang terdedah kepada asap rokok. Sebenarnya, kesan asap rokok ini lebih merbahaya daripada apa yang anda sangkakan kerana asap rokok ‘basi’ ini lebih bertoksin berbanding asap rokok yang dihidu oleh perokok itu sendiri.
Bayi dalam kandungan berisiko dilahirkan kurang berat badan dan lebih teruk lagi ia boleh menyebabkan risiko kematian mengejut. Malah, toksin yang dihidu dikhuatiri dapat merencatkan perkembangan bayi dalam kandungan sehingga menjejaskan kesihatan mereka apabila lahir dan semakin dewasa kelak.

MAKANAN MENTAH

Jika sebelum ini anda adalah seorang penggemar makanan mentah seperti sushi, telur mentah dan sebagainya, seeloknya anda mengehadkan pengambilan makanan ini semasa mengandung.
Pantang larang semasa mengandung ini didasari oleh kajian yang menunjukkan bahawa makanan mentah lebih terdedah kepada bakteria, virus, dan parasit hidup yang boleh mengganggu perkembangan kehamilan, terutamanya pada peringkat awal. Maka, pastikan makanan yang diambil dicuci dengan bersih dan dimasak secukupnya agar semua risiko ini dapat diminimumkan.

MAKANAN MANIS / BERKALORI TINGGI / TINGGI MSG

Semua jenis makanan yang tidak sihat seharusnya dihindari kerana ia bukan saja tidak berkhasiat, malah boleh meninggikan kebarangkalian untuk anda menghidap kencing manis ketika hamil.
Kalau teringin sangat, bukanlah langsung tak boleh makan. Tapi, kenalah berpada-pada dan jangan makan terlalu banyak. Sebaliknya, lebihkan pengambilan buah-buahan dan snek berkhasiat seperti buah-buahan kering dan kekacang. Sedap juga, bukan?

BAHAN KIMIA/ KOSMETIK / PRODUK KESIHATAN YANG BERLEBIHAN

Anda mungkin tidak perlu risau jika anda melakukannya sekali-sekala, tetapi wanita yang bekerja di salon contohnya perlu lebih berhati-hati. Dalam bahan kimia pada pewarna rambut dan cat kuku misalnya terkandung phathalates dan aseton yang dapat menimbulkan permasalahan pada sistem reproduksi. Hal yang sama juga jika anda sering terdedah kepada cat rumah dan sebagainya.
Selain itu, jika anda sedang mengamalkan apa-apa produk semasa kehamilan, semak label dan pastikan ianya selamat untuk dimakan oleh wanita hamil.
JANGAN TERLALU STRES
Mungkin terlalu banyak perkara yang anda suka lakukan tidak dapat anda teruskan semasa kehamilan. Jangan stres, semua ini hanyalah sementara.
Sumber: Zuriat.my


CARA YANG BETUL UNTUK MELAYAN ISTERI. INGAT, ISTERI BUKANNYA HAMBA!

Siapakah Isteri Sepatutnya Di Mata Seorang Suami?
“Wahai Tuhan kami, kurniakanlah kepada kami pasangan (suami/isteri) kami dan keturunan kami sebagai penyejuk hati (kami), dan jadikanlah kami imam bagi orang yang betaqwa” [QS  Al-Furqan: 74]
Inilah antara doa yang biasa dibaca muslimin dan muslimat khususnya selepas solat. Semua insan mengimpikan agar dikurniakan pasangan yang qurrata a’yun iaitu yang sejuk mata memandang dan menyenangkan hati. Mereka yang memberi sepenuh ketaatan kepada Allah SWT akan menzahirkan akhlak mulia yang mampu menyejuk mata hati sesiapa yang melihatnya.
Namun dalam konteks perbahasan topik, ‘siapa isteri di mata suami’ adalah bergantung kepada pasangan itu sendiri. Persoalan di mana mereka meletakkan kedudukan pasangan dalam perkahwinan dan cara peranan dan tanggungjawab dilaksanakan sebagai suami isteri itu yang bakal menjawab persoalan ini. Kerana setiap tindakan yang dilakukan akan memberi kesan pada pandangan pasangan.
Jika seorang isteri dipandang rendah suaminya sendiri, mungkin ia berpunca daripada isteri atau suami itu sendiri dan begitulah sebaliknya. Jika isteri ingin disayangi suami, usahakan sesuatu yang boleh membuatkan suami rasa dihormati. Jika suami ingin dikagumi isteri, lakukan sesuatu yang akan membuatkan isteri rasa dihargai. Namun, harus diingat isteri bukan hamba abdi yang boleh diarah sesuka hati dan suami bukan adik lelaki yang boleh dimarahi.

Kenapa Seorang Lelaki Menganggap Bahawa Mengurus Rumah Adalah Tanggungjawab Seorang Isteri?
Sememangnya tidak dinafikan bahawa seorang isteri tidak diwajibkan dalam mengurus hal ehwal rumahtangga seperti memasak, membasuh, mengemas, menghantar dan mengambil anak dari sekolah dan sebagainya. Jika isteri melakukannya, ia dinilai sebagai akhlak mulia terhadap suaminya.
Namun, apa yang dilihat hari ini adalah kebanyakan isteri menguruskan rumah tangga dan keluarga adalah kesan daripada adat dan budaya yang telah diamal sejak berabad lamanya. Ini tidaklah menjadi kesalahan malah masih bertepatan dengan firman Allah SWT:
“Dan para wanita mempunyai hak yang seimbang dengan kewajibannya menurut cara yang ma’ruf. Akan tetapi para suami mempunyai satu tingkat kelebihan daripada isterinya.”
[QS Al-Baqarah: 228]
Seandainya masih ada pemikiran yang menyatakan bahawa suami hanya perlu bekerja di luar mencari nafkah untuk isteri dan anak sementara isteri perlu menguruskan hal ehwal keluarga, maka ini harus diperbaiki apatah lagi bagi pasangan yang keduanya bekerjaya. Rasulullah SAW sendiri tidak pernah menyusahkan isteri-isterinya sebaliknya turut membantu  melakukan kerja rumah. Jadi, siapa kita untuk tidak bersama isteri melunaskan kerja rumah? Isteri bukanlah hamba yang hanya menerima arahan dan bukanlah robot yang mampu bekerja siang dan malam tanpa henti.
Dalam hal ini, apa yang penting dalam rumah tangga adalah pengorbanan dan kerjasama suami isteri kerana dengannya akan tercapai matlamat dalam perkahwinan iaitu memiliki keluarga yang sempurna. Persoalan mengapa masih terdapat suami yang beranggapan bahawa urusan dan hal ehwal rumah tangga adalah di bawah tanggungjawab isteri mungkin kerana perkara berikut:

Kurang pemahaman agama tentang peranan dan tanggungjawab suami isteri
Terikut dengan budaya keluarganya
Wujud rasa tidak puas hati dan berkira dalam urusan kerja
Sikap malas dan ego
Pemikiran tertutup dan selektif

Apakah Cara Sebaiknya Untuk Melayan Isteri?
Wanita adalah kaum yang lebih emosinya, kurang kudratnya dan berbagai ciri lain yang memperlukan perhatian, sokongan dan bantuan kaum lelaki. Sementara lelaki yang lemah emosinya, kuat kudratnya serta dengan keperibadiannya yang unggul membolehkan mereka menjaga, melindungi dan memimpin kaum wanita. Perbezaan psikologi lelaki dan wanita ini sememangnya berkait dan saling melengkapi antara satu sama lain lebih lagi bagi pasangan suami isteri.
“Sesungguhnya orang yang paling baik antara kamu adalah orang yang paling baik terhadap isterinya dan aku adalah orang yang terbaik antara kamu semua (dalam membuat kebaikan) terhadap isteriku” [HR al-Tirmidzi]
“Dan bergaul lah kamu dengan mereka (isteri-isteri kamu) dengan cara yang baik” [QS An-Nisa’: 19]

Melihat pada kedua-dua dalil ini, dapat difahami bahawa melayan isteri itu adalah sebahagian daripada tuntutan agama yang perlu dilestarikan. Bukan disebabkan mereka itu insan lemah yang perlu dilayan dan diberi perhatian tetapi menjadi hak mereka untuk dipertahankan. Biarpun isteri kedudukannya di bawah suami namun mereka masih ada keistimewaan dan kelebihan tersendiri yang diberikan Illahi. Jadi, mereka sememang layak untuk dilayan dengan sebaiknya. Apakah caranya? Ini antara perkara yang boleh dipraktiskan mengikut Sunnah Rasulullah SAW:

Panggil isteri dengan panggilan yang baik
Berkomunikasi dengan lembut
Membantu urusan kerja rumah
Memuliakan dan melayan ibubapa isteri dengan baik
Mendidik dan menegur isteri dengan berhikmah
Meluangkan masa dan melakukan ativiti bersama
Sentiasa mendoakan kebaikan dan kesejahteraan isteri
Memberi perhatian dan penghargaan

Mengambil berat akan kesihatan isteri
Memberi nafkah batin secukupnya
Menjaga kehormatan dan keaiban isteri

Sumber: jelita.com.my & Ustaz Mohd Al Amin Ab Aziz, Penasihat Syariah dan Kaunselor Familyfirst Consultancy


ADAKAH ANDA SEORANG PARANOID? JIKA YA, IA MERUPAKAN GANGGUAN JIWA!

Dalam  kehidupan seharian, perasaan tidak percaya atau syak wasangka pada orang lain satu perkara lumrah yang sukar untuk dielakkan. Namun, perasaan buruk sangka yang keterlaluan terhadap orang lain sehingga menimbulkan masalah kepada diri sendiri dan masyarakat merupakan masalah serius yang perlu ditangani. Malah, individu yang tergolong dalam kumpulan ini dikategorikan sebagai individu yang mempunyai gangguan pada jiwa.
Secara umumnya paranoid (syak wasangka) diertikan sebagai seorang yang sentiasa mempunyai perasaan syak wasangka terhadap orang lain. Syak wasangka yang wujud pada diri mereka ini bukan sahaja tidak berasas, malah penuh dengan pelbagai andaian buruk yang tidak mempunyai bukti kukuh. Tidak menafikan bagi individu normal, perasaan syak wasangka ini sememangnya ada pada semua orang. Namun, penonjolan perasaan syak wasangka ini agak berbeza di mana syak wasangka yang berlaku biasa bertempat. Sebaliknya, bagi individu yang paranoid, mereka benar-benar percaya dengan perasaan yang wujud dalam diri dan bertindak terhadap orang yang disyaki.  Contohnya, seorang suami merasakan (mengesyaki) dengan membuat andaian jiran sebelah rumahnya ingin mengorat isterinya. Dengan tuduhan melulu dan tanpa usul periksa suami tersebut akan bertindak dengan menyerang lelaki berkenaan dan pergaduhan besar berlaku akibat tindakannya.  Dalam bidang psikiatri, paranoid dapat diklasifikasikan kepada beberapa jenis dan mempunyai tanda yang berbeza-beza seperti:

Paranoid personaliti
Paranoid psychosis (paranoid schizophrenia)
Paranoia
Reaksi paranoid
Parafrenia

PARANOID PERSONALITI

Individu yang tergolong dalam kategori ini mempunyai sahsiah atau peribadi yang tidak boleh berubah (rigid). Mereka juga begitu sensitif, sekiranya hati mereka mengesyaki atau merasakan sesuatu itu betul, ia kekal tidak berubah. Perasaan syak wasangka tanpa asas yang terdapat dalam diri terlalu dominan dalam diri mereka. Biasanya jika berkawan, persahabatan mereka tidak kekal. Pergerakan, tutur kata dan tindakan mereka hanya menganiaya diri mereka sendiri di mana mereka berasa rendah diri dan menyangka orang lain akan mengambil kesempatan ke atas dirinya.
Kesannya, rakan-rakan akan lari daripada mereka. Sebaliknya, sama seperti individu normal lain, mereka boleh berjaya dalam hidup, intelek dan menjalani kehidupan seperti biasa. Namun syak wasangka yang keterlaluan menyebabkan mereka sering bersendiri dan tidak mempunyai ramai kawan. Masalah seumpama ini boleh berlaku kepada sesiapa sahaja tanpa mengira peringkat umur. Individu yang berpersonaliti seperti ini tidak memerlukan sebarang rawatan selagi syak wasangka tersebut tidak mendatangkan sebarang masalah seperti bahaya atau menyusahkan diri sendiri mahupun orang di sekelilingnya.

PARANOID PSYCHOSIS (PARANOID SCHIZOPHRENIA)

Masalah seperti ini biasanya berlaku di kalangan individu yang berumur 30-an ke atas tanpa mengenal faktor jantina. Mereka mempunyai pemikiran ‘delusi’ yang diertikan sebagai kepercayaan salah yang tidak berasas tetapi pada masa yang sama merasakan syak wasangka tersebut benar-benar berlaku. Golongan ini juga mengalami halusinasi iaitu… Kesannya, syak wasangka yang kukuh ini menyebabkan mereka bertindak terhadap individu yang disyakinya. Contohnya, mereka benar-benar yakin dan mengesyaki bahawa ada orang yang berniat untuk mencedera atau menghancurkan diri mereka. Justeru, sebelum orang lain mencederakan dirinya, individu terbabit akan bertindak lebih awal, secara tidak langsung tindakannya itu menimbulkan masalah pada dirinya sendiri dan orang lain.
Sebaliknya, hasil siasatan mendapati, perasaan syak wasangka yang bersarang itu biasanya tidak benar. Meskipun, individu terbabit diberi penjelasan bahawa apa yang mereka rasai itu tidak benar, mereka tidak dapat menerima hakikat penjelasan tersebut. Apa yang membimbangkan, individu yang mengalami delusi ini biasanya boleh bertindak liar seperti membunuh orang lain.
Individu yang tergolong dalam kumpulan ini memerlukan rawatan.

PARANOIA

Paranoia diertikan sebagai satu sistem kepercayaan delusi yang teratur, kompleks dan tersusun apabila seseorang mendengarnya sekali gus mempercayai bahawa terdapat kemungkinan ia adalah betul. Syak wasangka jenis ini tertumpu hanya pada satu-satu aspek sahaja manakala perwatakan diri yang lain adalah normal. Keadaan ini banyak berlaku di kalangan pendatang asing yang datang ke negara ini.
Sebagai contoh, seorang warga asing pergi ke kedai membeli barang mendapati penjual melayannya dengan bahasa yang kasar. Tindakan pekedai tersebut secara tidak langsung mencetuskan syak wasangka dalam diri warga asing tersebut dengan merasakan terdapat kemungkinan pekedai tersebut mempunyai niat yang tidak baik terhadap dirinya. Justeru, apabila dia pergi ke kedai lagi, pasti timbul syak wasangka yang sama seperti pengalaman yang pernah dilaluinya. Secara umum, individu seperti ini tidak pernah berkahwin, namun syak wasangka yang berterusan dalam dirinya tidak membahayakan dirinya sendiri mahupun orang lain.

REAKSI PARANOID

Reaksi paranoid atau syak wasangka mungkin seringkali berlaku di kalangan individu normal. Syak wasangka yang timbul ini merupakan satu keadaan sementara berlaku dalam masa jangka pendek yang disebabkan oleh punca tertentu. Contohnya, A merupakan salah seorang daripada sekelompok individu memohon sesuatu jawatan. A merasakan dirinya benar-benar layak untuk mengisi jawatan tersebut. Bagaimanapun, hanya A sahaja yang gagal dalam permohonan tersebut. Secara tidak langsung, timbul rasa syak wasangka dalam diri A mengatakan terdapat kemungkinan orang tidak menyukai dirinya, dia tidak sehebat dan sebaik orang lain atau gagal meyakin pihak yang menemuduganya. Keadaan ini juga berlaku di kalangan mereka yang kurang upaya seperti kurang pendengaran.

PARAFRENIA

Perasaan syak wasangka yang berlarutan ini berlaku di kalangan mereka yang telah berumur. Dianggarkan, 10 peratus di kalangan individu yang berumur 60 tahun ke atas mempunyai masalah ini.
Keadaan ini lebih ketara di kalangan individu yang tinggal seorang diri atau pasangannya telah meninggal dunia. Mereka sering menafsirkan sesuatu yang berlaku dengan negatif, contohnya orang tidak sayang pada dirinya, tidak kisahkan dirinya yang akhirnya menyebabkan mereka sukar bergaul. Bagaimanapun, mereka yang menghadapi masalah ini tidak mengalami dimentia (pelupa). Terdapat kemungkinan ini disebabkan oleh kemampuan mendengar semakin berkurangan atau mereka tinggal berasingan daripada anak-anak mereka.
Apabila tinggal berasingan mereka tidak pandai menyesuaikan diri, tidak pandai bergaul dan tidak mempunyai ramai rakan. Keadaan ini lebih ketara sekiranya anak-anak jarang menziarahi mereka. Namun, sekiranya anak-anak datang menziarahi mereka tetap menyangka bahawa kunjungan tersebut mempunyai maksud yang tersirat seperti inginkan wang mereka atau sebab dia (individu terbabit) merasakan bahawa dia hendak meninggal dunia.
Meskipun, penjelasan diberikan berhubung perkara yang mereka syaki, tetapi bagi golongan ini mereka tidak akan menerimanya. Sebaliknya, penjelasan tersebut hanya memburukkan keadaan. Justeru, mereka yang menghadapi masalah ini memerlukan rawatan dan ubat-ubatan untuk mengawal masalah tersebut.
Sehubungan itu, sekiranya mereka yang mempunyai ibu bapa atau salah seorang daripadanya mempunyai tingkah laku seperti ini, dinasihatkan supaya lebih kerap menziarahi mereka.

PUNCA

Kurangnya perasaan kasih sayang dan perhatian daripada ibu bapa sejak kecil boleh menimbulkan masalah jiwa seperti paranoid.
Sifat kepercayaan atau tidak kepercayaan ditanam sejak seseorang itu masih bayi lagi. Contohnya, bayi yang menangis sebenarnya ingin perhatian daripada ibu bapa dengan menyatakan bahawa mereka lapar, dahaga, berada dalam keadaan tidak selesa atau ingin lampin mereka ditukar. Namun, seandainya, ibu bapa membiarkan anak-anak mereka terus menangis, secara tidak langsung mereka telah menanam perasaan tidak percaya dalam diri mereka.
Seandainya ibu bapa berterusan dengan tingkah laku tersebut, perasaan ketidakpercayaan yang wujud dalam diri anak-anak semakin bertambah. Dengan erti kata lain, perasaan kurang percaya ini tertanam sekiranya individu yang sepatutnya bertanggungjawab dan prihatin gagal memahami kehendak anak-anak mereka.

GOLONGAN YANG MEMPUNYAI SYAK WASANGKA YANG TINGGI

KAKI MINUM

Golongan ini biasanya mempunyai syak wasangka yang keterlaluan terhadap isteri mereka. Individu ini sering menuduh bahawa isterinya mempunyai hubungan sulit dengan lelaki lain. Namun, hakikatnya tuduhan yang dilemparkan ini biasanya hanya untuk menutup kelemahan dirinya sendiri. Keadaan ini sememangnya membahayakan keadaan isteri di mana kemungkinan nyawa isteri terancam begitu tinggi.

INDIVIDU PARANOID SUKA MENGASINGKAN DIRI, BANYAK MENYENDIRI DAN TIDAK BANYAK BERKOMUNIKASI.

Sekiranya mereka ingin memulakan sesuatu hubungan contohnya untuk kawan mereka akan berfikir ‘dua kali’. Tingkah laku mereka yang tidak banyak bercakap kerana ingin menafsirkan gerak geri orang lain. Seandainya mendapati syak wasangka tersebut betul (pada sangkaannya), mereka akan bergaduh dengan individu terbabit. Malah, terdapat kemungkinan besar, individu yang seperti ini tidak akan berkahwin kerana mereka sukar percaya kepada orang lain.
RAWATAN
Rawatan paranoid ini banyak bergantung pada jenisnya. Jika masalah paranoid tersebut tidak menyusahkan dirinya ataupun orang lain, paranoid tersebut tidak memerlukan apa-apa rawatan. Sebaliknya, sekiranya tahap paranoid tersebut menyebabkan individu terbabit bertindak liar, mengganggu, mengugut orang lain dengan membuat laporan polis, dan simptom-simptom lain di mana rawatan diperlukan.

Sumber: Utusan


TIDAK SELESA TANGAN BERPELUH? JANGAN BIARKAN TANGAN BERPELUH MENGGANGGU AKTIVITI HARIAN ANDA!

Tangan berpeluh secara berlebihan ataupun dipanggil sebagai hyperhidrosis merupakan salah satu masalah berpeluh. Masalah tersebut mungkin akan mengganggu aktiviti harian individu tersebut. Malah ia juga akan menganggu prestasi belajar jika ia berlaku pada kanak-kanak mahupun remaja.
Pengenalan
Hyperhidrosis merupakan salah satu masalah tangan berpeluh dimana seseorang individu menghasilkan peluh lebih banyak berbanding dengan mereka yang normal sehingga mengganggu aktiviti seharian. Ia selalu bermula pada waktu kanak-kanak ataupun remaja. Keseluruhan kawasan badan boleh mengalami masalah ini. Akan tetapi kawasan yang selalu mempunyai masalah ini adalah tapak tangan dan kaki, ketiak dan muka. Ia boleh menyebabkan tekanan perasan, malu bersosial dan mengganggu prestasi kerja disebabkan perkara tersebut terutamanya bila masalah tersebut berlaku di tangan.
Punca Masalah Tangan Berpeluh
Masalah tangan berpeluh pada keseluruhan badan (Generalized hyperhydrosis) boleh disebabkan masalah saraf autonomi iaitu yang melibatkan saraf sympathetic. Ia juga boleh disebabkan masalah lain seperti:

Demam
Kanser
Lemah jantung
Masalah kerisauan (Anxiety Problem)
Masalah antibiotik seperti hipertiriod, hipoglisemia, gout
Ubat seperti propanolol, physostigmnine, pilocarpine dan banyak lagi
Peminum alkohol yang kronik

Masalah berpeluh di bahagian tapak tangan dan kaki pula mungkin disebabkan keturunan. Simptom masalah berpeluh ini selalu bermula pada kanak-kanak dan remaja. Akan tetapi jika ia berlaku pada orang dewasa ataupun tua, penyiasatan perlu dilakukan untuk melihat penyakit lain yang boleh menyebabkan masalah tersebut.
Saraf sympathetic merupakan saraf yang bertanggung-jawab untuk menyediakan badan ketika berada dalam keadaan bersiap siaga untuk berlawan atau berlari (Fight or flight). Ia akan menyebabkan denyutan nadi bertambah, gula dalam darah bertambah dan mental lebih fokus. Akan tetapi ia juga berhubungan dengan kelenjar peluh.Sebab itu, seseorang yang mengalami masalah berpeluh ini akan menjadi lebih teruk apabila dia berada di dalam keadaan yang takut ataupun hendak berlawan.
Prognosis (Kesudahan)
Hyperhidrosis adalah sukar untuk dirawat secara berkesan. Ia tidaklah menyebabkan kematian. Tetapi kes yang teruk akan mengganggu kualiti hidup pesakit. Berpeluh adalah sesuatu yang memalukan, ia mengotorkan pakaian, mengganggu hubungan dan menyukarkan komunikasi. Kes yang teruk mungkin akan menyebabkan masalah untuk menulis, memegang stering kereta ataupun bersalaman dengan orang lain. Akan tetapi cara rawatan yang terbaru dan pelbagai akan memberikan pesakit rawatan yang lebih berkesan.
Diagnosa-diagnosa yang lain
Terdapat beberapa diagnosa lain yang mempunyai simptom yang sama. Contohnya:
ü  Kanser
ü  Masalah saraf
ü  Hipertiroid
ü  Hipoglisemia
ü  Pheuocrhomocytoma
ü  Peminum alkohol kronik

Rawatan Masalah Tangan Berpeluh
Terdapat beberapa cara rawatan untuk masalah berpeluh ini:
1)    Ubat sapuan
Ubat sapuan yang mengandungi aluminium chloride hexahydrate adalah sapuan yang selalu digunakan. Ia perlulah digunakan dikawasan yang mempunyai masalah tersebut sebelum tidur.
Untuk mengurangkan iritasi, sapuan tersebut perlulah dibasuh ketika bangun daripada tidur.
2)    Iontophoresis
Ia adalah rawatan dimana arus elektrik yang rendah diberi pada keseluruhan kulit yang bermasalah. Ia perlulah diberi selama 30 minit setiap hari di dalam air yang mengandungi arus elektrik tersebut Akan tetapi rawatan ini selalunya tidak diikuti oleh pesakit kerana ia mengambil masa yang lama.
3)    Suntikan botox
Botox mengandungi toksin botulinum yang bertindak sebagai perencat kepada kalenjar peluh dalam penghasilan peluh. Ia terbukti dalam mengurangkan masalah berpeluh ini.
4)    Pembedahan
Disebabkan masalah berpeluh ini adalah disebabkan ketidakseimbangan fungsi saraf sympathetic, rawatan pembedahan untuk membuang sebahagian saraf tersebut boleh dilakukan dan ianya dinamakan sebagai sympathectomy.

*Istilah Perubatan:
*Hyperhidrosis: Adalah masalah berpeluh secara berlebihan
*Saraf sympathetic: Saraf yang menyediakan badan bila berada dalam keadaan bersedia untuk melawan atau melarikan diri
*Prognosis: Adalah kesudahan kepada pesakit

Sumber: Dr Latiff Saad & The Diagnosa


NAK PIKAT HATI SUAMI INI SENANG KALAU MAMA TAHU CARA YANG BETUL!

Tahun-tahun pertama perkahwinan adalah tempoh paling bahagia bagi pasangan suami isteri, namun dengan selarinya peredaran waktu, kasih sayang yang dirasakan selama ini dirasakan semakin memudar. Ada isteri yang merasakan suaminya sudah tidak menyayanginya lagi. Tidak, jangan melulu menyalahkan suami. Mungkin anda jugalah penyebabnya. Mari kita semak kembali apa yang kebanyakan suami sukakan dan mahukan daripada isterinya.
Berikut adalah perkara-perkara yang isteri perlu beri perhatian dalam memikat hati suami:

Mengambil berat tentang penampilan suami

Ada suami gemar diberi perhatian akan hal-hal remeh yang berkaitan dengan dirinya. Dia akan senang jika isterinya mencadangkan baju apa hendak dipakai, mengenakan kancing bajunya, mengemaskan tali lehernya, mengelap kasutnya, memotong kukunya dan sebagainya. Walaupun suami anda bukan jenis yang begini, tiada salahnya anda mencuba dan lihat kesukaannya. Dari situ anda akan mengetahui apakah suami anda jenis suka dimanja atau suka berdikari. Kita tidak tahu bagaimana ibu melayaninya dahulu. Anda kena lebih baik daripada layanan yang diterima daripada ibunya. Berasa banggalah melihat suami anda segak setiap hari. Jangan berfikiran negatif, bimbang suami ditackle orang, sebab sekiranya anda ikhlas, keikhlasan itu akan dibalas dengan kejujuran yang lahir dari lubuk hatinya, bukan berpura-pura. Lagipun anda mendapat pahala berbuat begitu.

Segera pergi jika dipanggil

Pernahkah anda ‘dipanggil’ suami ketika sedang memasak atau melakukan pekerjaan lain? Anda wajib memenuhi ‘panggilannya’ itu. Tinggalkan semua pekerjaan dan tunaikan ‘permintaannya’. Tapi jangan tengah goreng ikan, anda pergi berlari tunggang-langgang kepadanya untuk ‘tugas’ baru. Minta dia tunggu sebentar. Kemaskan diri dan pergilah kepadanya.

Sentiasa berhias untuk suami

Kebanyakkan lelaki cukup cerewet dengan kebersihan. Mereka akan bosan apabila isteri menyambutnya dengan rupa dan rambut yang kusut masai, anak-anak yang comot dan rumah yang ‘bak kapal pecah’. Sesibuk mana pun anda, persiapkan diri sebaiknya tatkala menyambut kepulangan suami. Hadiahkan dia senyuman. Kalau dia bermasam pun tak mengapa, anda sudah mendapat pahala sedekah dengan memberikannya senyuman. Rugi ke senyum?

Layan suami seperti raja

Sesetengah suami suka dilayani seperti raja. Dia suka jika isterinya membantu mengelap peluhnya, menyediakan keperluannya untuk mandi dan berdiri ketika ia hendak pergi atau kembali.
Ungkapan-ungkapan seperti, ‘Bang, nak makan dulu atau nak mandi dulu atau nak tidur dulu?’ cukup untuk membuat suami tersenyum dan mengurangi penatnya.

Ucapkan terima kasih setiap pemberian suami

Lelaki kadang-kadang suka dipuji. Jangan lupa hargai setiap barang pemberiannya meskipun tidak seberapa nilainya. Sekadar ucapan terima kasih dari seorang isteri ketika menerima pemberian, sangat bermakna dan membekas di hati suami. Kalau rasa tak suka dengan pemberian itu, ucapkan dulu terima kasih, baru beritahu.
Misalnya, “Terima kasih bang, belikan Nor kain, cantiknya, Nor suka. Tapi kalau lain kali abang nak beli Nor nak warna kelabu pulak”
Suami tak akan tersinggung, malah faham bahawa dia masih belum mengerti kegemaran isteri dan akan cuba memperbaikinya.

Jangan berleter

Suami akan bosan jika isterinya ‘cerewet’ dan selalu bertanya, hendak ke mana, acara apa, bila balik, kenapa lambat balik, jumpa siapa tadi dan sebagainya. Banyak tanya tu lebih kurang macam berleter juga. Mana ada suami yang suka isterinya berleter.

Teman suami makan

Jika anda menghidangkan makanan untuk suami tetapi tidak menemaninya makan, sama halnya seperti memberi makan kucing. Sebaik-baiknya temanilah dia meskipun sekadar satu suapan, tak pun duduk sambil minum-minum sementara menanti dia selesai.

Tingkatkan ilmu pengetahuan

Suami senang dengan kefasihan isterinya dalam berkata-kata, bijak dalam bertindak dan menjadi partner yang baik dalam berdiskusi. Tingkatkan kualiti intelektual anda dengan banyak membaca buku dan gali pelbagai informasi. Hal ini jadi lebih penting jika anda suri rumah sepenuh masa. Sesetengah suami memang memandang rendah sedikit isteri  yang berstatus begini. Jadi anda kena tingkatkan pengetahuan dengan mengambil tahu mana-mana yang patut.

Jangan terlalu kuat membangkang

Jangan kuat membangkang pendapat suami. Kebanyakan suami tak suka pendapatnya dibangkang. Walaupun agak salah, sebaik-baiknya terima dahulu. Kalau nak membangkang pun tengok nada suara dia dan perhati nada suara anda. Ingat, anda ibarat perdana menteri dan dia raja. Mana ada raja yang boleh terima kalau asyik dibangkang oleh perdana menteri. Isteri yang kuat membangkang memang sengaja mencari kebencian suami. Anda tinggal sebumbung dengannya. Sudah tentu anda perlu sependapat dengannya dalam semua isu. Kalau tak sependapat pun, simpan sendiri dan keluarkan balik sedikit-sedikit mengikut kesesuaian masa dan tempat. Pendek kata, seboleh mungkin, sentiasa tunjukkan anda sependapat dengannya.

Jadilah bidadari yang menenangkan fikiran

Suami mahu isterinya sebagai penenang fikiran. Jadi, berperananlah sebagai bidadari, bukan duri yang asyik menyucuk perasaan suami sehingga rumahku menjadi nerakaku. Kalau isteri sudah tidak bersifat penenang, suami akan mencari pengganti.

Sambut kepulangan suami dengan ketenangan

Kalau anda ingin suami berlama-lama dirumah, jangan sambut kepulangannya dengan pelbagai masalah anak-anak dan urusan dapur yang remeh-temeh. Mulailah pembicaraan yang menyenangkan, kerana suami perlukan freshener setelah seharian dengan masalah di tempat kerja.

Sediakan tempat tidur yang eksklusif

Tempat tidur bukan sekadar menyimpan rahsia-rahsia suami isteri, melainkan juga tempat ternyaman mereka untuk saling mencurah perasaan dan saling membuktikannya dengan perilaku. Jadikan ia kamar yang eksklusif dan peribadi. Kebanyakan suami tidak suka tempat tidurnya dimasuki orang tanpa izinnya. Kreatif sedikit dalam menghias bilik tidur ini.Berikan warna-warna yang digemari oleh suami. Susun kembali bunga supaya tidak jemu memandang. Untuk lebih romantik letakkan gambar-gambar perkahwinan disini.

Elakkan gangguan

Pantang bagi kebanyakkan suami jika tidurnya terganggu. Jauhkan anak-anak darinya ketika dia sedang tidur. Tunggu dia terjaga dahulu sebelum memblander atau menumbuk sambal. Kecilkan suara tv.

Isteri yang manja tapi bukan mengada-ngada

Suami suka isteri yang pandai bermanja-manja tapi jangan sampai mengada-ngada. Disitulah cantiknya perhubungan suami dan isteri. Isteri yang pandai bermanja-manja bukan sahaja mendapat semua yang dikehendakinya, malah menyenangkan suami dan membuatkan suami teringat-ingat. Kalau dah suami teringat-ingat, takkanlah dia nak cari lain.

Jangan kuat merajuk

Jangan kuat merajuk dan tarik muka masam terutama tatkala suami sedang berserabut dengan masalah. Merajuk tak bertempat ini hampir sama dengan mengada-ngada. Anda kena ingat, merajuk jawapaNnya adalah pujuk. Jika suami sedang serabut dengan masalah, bolehkah dia memujuk?

Jangan memperkecilkan kemampuan suami

Selalu merangsang prestasinya. Walaupun dia lemah dan ada masalah jangan perkecil-kecilkan kemampuannya itu. Dorong dia dengan kata-kata motivasi dan letakkan dihatinya bahawa anda sentiasa percaya suatu hari nanti masalah itu dapat diatasi. Usahakan rawatannya tanpa berputus asa.
Sumber: akuislam.com


MAMA TAHU TAK ANAK ANDA PERLUKAN SNEK TAMBAHAN AGAR KEPERLUAN TENAGA MEREKA MENCUKUPI

Murid sekolah rendah yang tidak makan atau terpaksa berlapar di sekolah akan menyebabkan penurunan paras glukosa dalam badan. Secara amnya, murid terbabit akan berasa lesu kerana kekurangan nutrien dan boleh menjejaskan daya tumpuan semasa sesi pembelajaran. Jika keadaan ini berterusan, si kecil berisiko mengalami masalah kurang berat badan, menjejaskan pertumbuhan dan mengundang pelbagai risiko kesihatan yang lain. Oleh itu, pengambilan sarapan penting kerana ia makanan pertama yang diambil selepas bangun pagi dan sebelum memulakan aktiviti harian.
Sarapan membekalkan nutrien yang diperlukan tubuh dan membantu meningkatkan semula paras glukosa dalam badan selepas tidak mengambil sebarang makanan atau minuman selama lapan hingga 12 jam ketika tidur. Glukosa adalah sumber utama dalam penghasilan tenaga untuk memulakan hari anak anda. Sarapan juga penting bagi meningkatkan daya tumpuan dan mengelak mengantuk semasa sesi pembelajaran.
Berdasarkan Panduan Diet Malaysia Untuk Kanak-Kanak dan Remaja, selain tiga kali waktu makan utama, kanak-kanak yang sedang membesar disarankan mengambil snek tambahan iaitu minum pagi, minum petang dan minum malam bagi memastikan keperluan tenaga dan nutrien mereka mencukupi.
Pengambilan snek juga dapat mengelakkan kanak-kanak daripada mengambil makanan dalam kuantiti yang berlebihan pada waktu makan berikutnya. Oleh itu, walaupun sudah bersarapan, kanak-kanak masih boleh menikmati makanan dan minuman berkhasiat semasa waktu rehat.

Berdasarkan Saranan Pengambilan Nutrien Malaysia (RNI) 2017, keperluan tenaga (kalori) dan nutrien adalah berbeza mengikut umur, jantina dan aktiviti harian. Pemakanan sihat bermaksud pengambilan makanan seimbang dengan mempelbagaikan sajian daripada kelima-lima kumpulan makanan dalam piramid makanan mengikut kuantiti yang disarankan.

Menu harian kanak-kanak berumur 7 hingga 12 tahun seharusnya merangkumi 5 hingga 7 sajian bijirin dan produk bijirin. Ia haruslah mengandungi sekurang-kurangnya dua hingga tiga sajian sayur-sayuran pelbagai jenis dan warna serta dua sajian buah-buahan setiap hari.
Untuk sumber protein, jangan hadkan kepada ayam saja. Sebaliknya pilihlah ikan, daging, telur dan kekacang. Protein dalam daging, ikan, ayam dan telur mengandungi asid amino penting yang diperlukan untuk membina dan memulihkan sel badan. Perlu diketahui, ikan mengandungi jumlah protein yang sama banyaknya dengan daging dan ayam.
Ikan juga kaya dengan iodin iaitu sejenis mineral yang amat penting dalam mengawal pertumbuhan dan perkembangan kanak-kanak. Selain itu, ikan seperti cencaru, siakap, bawal hitam, senangin, tongkol, tenggiri dan kembung mengandungi asid lemak omega-6 yang amat baik untuk fungsi otak dan pertumbuhan kanak-kanak.
Daging dan ayam adalah sumber protein yang amat baik. Tambahan pula makanan ini kaya dengan zat besi, zink dan vitamin B12 yang mempunyai peranan penting dalam pembentukan sel darah. Sementara itu, telur pula mengandungi vitamin B12, zat besi dan zink.
Susu dan produk tenusu juga sangat penting untuk tumbesaran mereka dan disyorkan mengambil 2 gelas susu sehari. Selain mengandungi protein, susu dan sumber tenusu adalah sumber yang baik untuk kalsium, potasium, fosforus, vitamin A, D dan B12, riboflavin serta niasin. Kalsium dalam susu mudah diserap oleh badan dan amat penting dalam membina tulang dan gigi yang kuat. Sementara itu, kumpulan lemak, minyak, gula dan garam masih perlu diambil kerana ia membekalkan beberapa nutrien tetapi dalam kuantiti yang sedikit

Suku, suku, separuh
Bagi memudahkan orang ramai mengamalkan pemakanan sihat, Pinggan Sihat Malaysia dibangunkan sebagai alat visual untuk merancang makanan bagi setiap hidangan. Ia menunjukkan jumlah makanan yang perlu dimakan bagi setiap kumpulan makanan untuk hidangan utama.
Suku, suku, separuh bermaksud suku pertama pinggan diisi dengan sumber karbohidrat seperti nasi, mi, roti dan bijirin. Suku kedua diisi dengan sumber protein seperti ikan, ayam, daging, telur dan kekacang, manakala separuh pinggan lagi diisi dengan buah-buahan dan sayur-sayuran. Jangan lupa minum air secukupnya. Ia penting untuk mengawal atur suhu badan, mengangkut nutrien dan bahan buangan dalam badan. Secara puratanya, pengambilan air yang disarankan ialah enam hingga lapan gelas sehari. Bagaimanapun, sekiranya murid itu sangat aktif dan banyak berpeluh, mereka perlu mengambil dua gelas air tambahan bagi mengelakkan dehidrasi..
Sementara itu, pelbagai usaha diambil untuk melahirkan generasi muda yang dapat membesar dengan baik dan sihat. Antaranya, mewujudkan persekitaran pemakanan sihat yang kondusif di sekolah dengan memastikan hanya makanan dan minuman berkhasiat sahaja dijual di kantin. Kementerian Pendidikan dengan kerjasama KKM menyenaraikan makanan dan minuman yang boleh dan tidak dijual di kantin sekolah. Semua senarai makanan dan minuman ini termaktub di dalam Panduan Pengurusan Kantin Sekolah. Pemilihan dan amalan pengambilan makanan sihat perlu diterapkan sejak kecil lagi. Oleh itu, murid sekolah digalakkan untuk mengaplikasikan konsep Pinggan Sihat Malaysia.

SukuSukuSeparuh semasa beli makanan di kantin

Pastikan makanan yang dibeli mempunyai sumber karbohidrat (nasi, mi, roti dan bijirin), sumber protein (ikan, ayam, daging, telur dan kekacang) selain buah-buahan dan sayur-sayuran. Bagi meningkatkan pengambilan kalsium, murid juga digalakkan minum susu dan mengambil produk tenusu. Selain itu, murid turut digalakkan mengambil air kosong semasa waktu makan.
Mengenai trend ibu bapa ketika ini yang menyediakan bekal makanan atau bento untuk anak ke sekolah, pastikan makanan yang dibekalkan memenuhi konsep suku, suku, separuh supaya anak menerima sajian seimbang. Makanan yang dibekalkan itu pastikan ia mengandungi sayur-sayuran termasuk salad, sayur yang dimasak mengikut menu kegemaran atau pun sayur yang dimasukkan ke dalam sup dan buah segar.
Bagi sumber karbohidrat pula gunakan nasi beras perang, roti dan biskut berserat tinggi. Bekalkan ikan dengan lebih kerap untuk sumber protein atau gunakan ayam tanpa kulit, daging tanpa lemak, telur dan kekacang. Bekalkan susu UHT berbanding susu segar bagi mengelakkan susu basi dan bekalkan air kosong setiap hari. Elakkan minuman yang tinggi kandungan gula seperti air kordial dan berkarbonat.
Selain itu, ibu bapa digalakkan menyediakan makanan secara panggang, kukus dan rebus bagi mengurangkan penggunaan minyak dan lemak. Elakkan masakan berasaskan santan seperti kari dan masak lemak bagi mengelakkan makanan mudah basi atau rosak. Ibu bapa juga boleh menjadi contoh yang baik kepada anak dalam mengamalkan pemakanan sihat sejak kecil kerana anak memang mudah dipengaruhi oleh keadaan sekeliling dan orang yang rapat dengan mereka.
Ibu bapa mempunyai peranan yang besar dalam mencorakkan pemakanan anak. Jika anda memilih makanan yang sihat, anak juga akan mencontohi anda. Berdasarkan Kajian Nutrisi Berasaskan Sekolah Malaysia 2012, hanya enam peratus remaja mengambil cukup sayur-sayuran seperti yang disarankan iaitu tiga sajian sehari, manakala hanya 48 peratus remaja mengambil dua sajian buah-buahan sehari seperti yang disarankan.

Sumber: Ketua Penolong Pengarah (Pemakanan Kanak-kanak dan Remaja) Bahagian Pemakanan, Kementerian Kesihatan (KKM), Ainan Nasrina & Harian Metro


KENAPA ANAK SAYA SUKA MEMBERONTAK? JOM KETAHUI PUNCANYA!

Meragam atau ‘memberontak’ adalah salah satu sifat semula jadi yang ada pada kanak-kanak namun ada kala sifat ini menimbulkan kerunsingan dan kemarahan orang sekeliling terutama ibu bapa sendiri.
Bagi mengawal tabiat tersebut ibu perlu menggunakan pendekatan terbaik dan bersesuaian dengan jiwa si kecil iaitu dengan mengenalpasti apa pencetus kepada sikap mereka itu.
Ketahui enam punca utama yang kenapa kanak-kanak meragam dan cara mengatasinya.

ISU BIOLOGI

Kebanyakan kanak-kanak bertukar menjadi cepat marah apabila mereka lapar atau letih. Cara penting mengelakkan situasi itu adalah dengan membekalkan makanan ringan digemarinya dalam perjalanan, sementara menunggu untuk makan di restoran.
Bagi mengelakkan kanak-kanak terlalu letih juga, pastikan mereka mendapat rehat mencukupi sebelum keluar rumah dan jangan terlalu lama berkunjung ke sesuatu tempat. Kanak-kanak akan lebih mudah bertolak ansur apabila di dalam jadual perjalanan yang diatur, mereka turut dibawa ke taman rekreasi.

KEKURANGAN AKTIVITI

Ketiadaan aktiviti yang boleh dibuat dalam tempoh masa lama juga menyumbang kepada sikap ‘memberontak’ kanak-kanak. Jika ibu bapa tidak menentukan sebarang aktiviti untuk anak-anak, mereka akan menciptanya sendiri yang akan mewujudkan ketidakpuasan ibu bapa. Sediakan bahan teka-teki, permainan, projek seni, buku, video dan aktiviti yang dapat mengurangkan ketegangan kanak-kanak menunggu.

KEHENDAK

Kebanyakan kanak-kanak akan berasa tertekan apabila diarah menyiapkan kerja rumah atau melakukan aktiviti baru. Bagi menangani perkara ini, anda perlu menjadikan arahan itu sebagai permainan untuk menimbulkan minat mereka seperti memberikan hadiah apabila mereka menyiapkan setiap tugasan.
Sekiranya kanak-kanak takut untuk mencuba sesuatu yang baru, jangan memaksa. Apa yang penting, bantu mereka menanganinya dengan meminta mereka melihat secara terperinci aktiviti berkenaan sebelum mencubanya secara perlahan.

MENUNGGU

Ada pula kanak-kanak yang akan ‘memberontak’ apabila tidak memperoleh apa diingini atau dilarang melakukan sesuatu perkara. Sebenarnya mudah untuk kanak-kanak bertolak-ansur berhubung perkara ini sekiranya mereka dapat melakukannya walau sebentar.
Jadi ibu bapa perlu membenarkan mereka meneruskan keinginan itu dengan syarat mengehadkan masa supaya mereka berhenti melakukan aktiviti dalam tempoh tertentu. Apabila kanak-kanak menentang untuk berhenti melakukan aktiviti digemari, pujuk mereka dengan cara terbaik seperti menjanjikan aiskrim jika mereka berhenti bermain di taman permainan dan mengikut anda pulang.

BINA SEMANGAT

Sesetengah kanak-kanak bersikap ‘amat sempurna’ dan ‘tidak boleh menerima kekalahan’ dalam segala tugasan seharian yang dilakukan. Anda perlu mengingatkan mereka bahawa anda sebenarnya mengagumi usaha yang dilakukan mereka walaupun hasil aktiviti yang dilakukannya tidak sempurna. Lebih baik, janjikan habuan jika mereka kalah sesuatu permainan bagi mengelakkannya merasa sedih atau rendah diri.

MELAWAN UNTUK PERHATIAN

Bagi sesetengah kanak-kanak, sikap golongan dewasa yang tidak membenarkan mereka mengikuti aktiviti dilakukan akan membuatkan kanak-kanak merasa tersisih.
Kanak-kanak tidak akan meminta perhatian dalam keadaan yang tidak bersesuaian jika mereka memahami situasinya. Jika anda membawa kanak-kanak menemani anda bagi sebarang pertemuan atau tugasan penting, terangkan kepada mereka orang lain sama ada dewasa atau kanak-kanak tidak dibenarkan turut serta dalam perkara itu.

Sumber: Pakar psikologi Jed Baker & Utusan Malaysia


JANGAN RENDAH DIRI JIKA ANDA RABUN WARNA

Masalah rabun warna kongenital (berlaku sejak lahir) tidak boleh dirawat atau dipulihkan. Walau bagaimanapun sesetengah penyakit mata yang menyebabkan rabun warna (acquired) boleh dibetulkan seperti masalah katarak atau selaput mata yang menyebabkan persepsi warna berubah dan ianya boleh kembali pada keadaan asal bila katarak di buang secara surgeri.
Lain-lain kaedah yang boleh membantu meningkatkan persepsi seseorang terhadap warna adalah:

Dengan menggunakan kanta sentuh tinta khas.
Menggunakan cermin mata dengan penapis silau dan cahaya.
Belajar dari masa dan persekitaran seperti contoh susunan lampu trafik.

Rabun warna perlu dikesan seawal mungkin. Ini boleh membantu kanak-kanak ini dari segi pelajaran dan untuk memberi motivasi serta dipupuk psikologinya dari segi pemilihan kerjayanya nanti.
Adalah penting membawa anak anda untuk menjalani pemeriksaan mata awal sekiranya anda mengesyaki anak anda mempunyai masalah persepsi warna terutamanya jika ada juga keturunan yang mempunyai masalah yang sama. Rabun warna dan rabun mata tidak selalunya berkait namun adalah lebih baik mendapatkan pemeriksaan komprehensif bagi memastikan anak anda bebas dari masalah rabun penglihatan.

Sekiranya anak anda telah sah dikesan dengan masalah rabun warna janganlah memikirkannya sebagai satu kecacatan dan kekurangan kerana masalah rabun warna adalah masalah genetik yang tidak mampu dikawal dan ianya tidak mengganggu prestasi penglihatan. Anda perlu memberitahu pihak guru tentang masalah anak anda dan berbincang kaedah terbaik untuk membantunya. Sekiranya guru tersebut tidak berkemahiran mengendalikan pelajar rabun warna sebelum ini, anda boleh membantu dengan memberi keterangan warna yang dapat dilihat dan warna yang anak anda mungkin akan terkeliru. Seperti contoh menggunakan kapur papan hijau yang kontrasnya jauh berbeza. Penggunaan kapur putih lebih digalakkan berbanding dengan kapur warna kuning atau hijau.

Penggunaan kanta sentuh bertinta khas dan penapis bewarna. Kanta sentuh tinta khas berlainan tona untuk merawat rabun warna berlainan jenis

Sesetengah kanta sentuh tinta khas dan penggunaan penapis berwarna boleh membantu  merawat dengan cara ianya memisahkan dengan nyata warna-warna hampir serupa dengan persepsi orang rabun warna. Perlu diingat seseorang yang rabun warna bukan buta warna tetapi mereka terkeliru dengan warna. Optometris boleh mencuba meletakkan kanta sentuh tinta khas di atas mata bukan dominan dan menguji sama ada Ujian Plat Isihara mampu dilihat sepenuhnya oleh pesakit rabun warna. Penglihatan warna dengan pemakaian kanta sentuh tinta khas ini bukanlah bertujuan untuk merawat tapi ianya dapat membantu seseorang untuk lulus dalam Ujian Plat Ishihara. Sebelum pemasangan kanta sentuh tinta khas ini berlaku, pemakai harus memberi justifikasi tentang penggunaan kanta sentuh ini. Pemakai juga akan diminta menandatangani satu borang deklarasi yang menyebut beliau tidak akan menggunakan kanta sentuh ini untuk tujuan lain yang boleh memberikan kemudaratan pada masyarakat seperti contoh penggunaannya untuk memohon menjadi tentera atau juruteknik elektrik ataupun kerjaya yang bergantung pada persepsi warna.
Penggunaan kanta sentuh tinta khas boleh digunakan untuk mendapatkan kepuasan penglihatan warna dan mampu memberi kelainan dari persepsi warna pada lukisan atau fotografi. Pemakai seharusnya tidak melanggar akuan yang telah diberikan dihadapan Optometris.

 Kanta sentuh tinta khas warna merah diletakkan pada mata yang bukan dominan.  Mata kelihatan normal dengan kanta sentuh ini.

Apakah Ujian Plat Ishihara? Ujian Ishihara diambil dari nama pereka itu sendiri iaitu Dr. Shinobu Ishihara, seorang professor di Universiti Tokyo. Prof ini menerbitkan ujian ini pada tahun 1918. Ujian ini terdiri daripada beberapa plat berwarna yang dipanggil sebagai plat Ishihara. Di dalam plat ini mengandungi bulatan titik-titik yang terdapat secara rawak dengan warna dan saiz. Titik-titik di dalam corak itu ada yang berwarna terang dan pudar yang dapat dilihat oleh individu normal atau sebaliknya. Keseluruhan ujian ini terdiri daripada 38 plat untuk mengenal pasti masalah penglihatan seseorang itu tetapi biasanya selepas beberapa plat masalah itu sudah dapat dikenal pasti. Ada juga ujian yang lebih kecil seperti hanya menggunakan 14 plat atau 24 plat.

Rabun warna di setiap negara adalah di antara 4-8% dan peratusan ini semakin meningkat mengikut kadar masa disebabkan oleh pengaruh genetik.Memandangkan populasi rabun warna yang agak besar, rabun warna perlu difikirkan kembali sama ada ianya benar satu “masalah” ataupun sebaliknya. Ini adalah kerana bagi mereka yang rabun warna jenis dikromat (persepsi warna tidak senormal dikromat), mereka mampu membezakan objek yang berselindung dengan latar belakang. Tambahan pula sekiranya kaedah ini dilakukan, kepuasan hati setiap individu terhadap persepsi warnanya adalah sangat subjektif. Perlu difikirkan sama ada kualiti kehidupan akan berubah atau akan lebih terganggu sekiranya rabun warna dapat di rawat sepenuhnya.

Sumber: drhalizamutalib.blogspot.my, iluminasi.com


CARA MUDAH UNTUK PERIKSA SIMPTOM KANSER PAYUDARA! MAMA BOLEH LAKUKAN DI RUMAH!

Ada sesetengah penyakit kita langsung tidak dapat mengesannya sehinggakan ianya sudah berada pada tahap yang merbahayakan barulah ianya dikesan. Jadi, pastinya kita tidak mahu ianya berlaku kepada diri kita mahupun orang yang disayangi.
Mungkin cara penjagaan tubuh badan dan diet sihat yang kita amalkan sudah disempurnakan dan dipraktikkan tetapi siapa boleh melawan takdir bukan? Jadi, sebelum ianya terlambat, lebih baik mengesannya lebih awal agar masih ada peluang dan cara untuk kita mengubatinya.
Disini ada beberapa cara untuk mengesan sebarang simptom atau tanda kanser payudara.
Simptom:

Perubahan rasa pada sekitar payudara atau puting.
Puting dan payudara kelihatan membengkak atau menebal.
Perubahan pada tekstur kulit atau pori kulit pada bahagian tersebut kelihatan terbuka lebih besar.
Ketulan yang muncul di bahagian bawah lengan. Namun tidak semua adalah tanda awal kepada kanser.
Perubahan pada saiz atau payudara anda.
Payudara kelihatan mengecut  lebih-lebih lagi jika hanya tertumpu pada satu bahagian sahaja.
Simetri payudara kelihatan berbeza dari sebelumnya. Sememangnya wanita mempunyai payudara yang berbeza daripada segi saiz di kedua-dua bahagian. Namun jika ianya terlalu ketara perubahan simetri tersebut, adalah digalakkan untuk melakukan pemeriksaan doktor.
Payudara atau disekeliling puting menjadi kemerahan atau membengkak.

Cara Melakukan Pemeriksaan Sendiri Payudara (PSP)
Langkah 1:
Mulakan dengan memerhati payudara anda di depan cermin dengan postur bahu menegak dan meletakkan lengan anda di atas tulang pinggang.
Perhatikan dari segi saiz, bentuk, rona, dan mengesan terus bengkak di bahagian payudara.
Jika anda mengenal pasti sebarang kelainan pada payudara anda seperti kemerahan dan pembengkakkan, adalah lebih baik untuk terus mendapatkan pemeriksaan pakar.

Langkah 2:
Angkat kedua-dua belah tangan dan lihat pada perubahan yang sama seperti di atas.

Langkah 3:
Tatkala anda berada dihadapan cermin, perhatikan sebarang tanda cecair yang keluar dari sebelah atau kedua-dua belah puting. Ianya mungkin air, susu, cecair kekuningan atau darah.
Langkah 4:
Melakukannya dalam keadaan berbaring, menggunakan tangan kanan anda untuk memeriksa payudara di sebelah kiri dan seterusnya di sebelah kanan. Lakukan secara perlahan-lahan dengan lembut. Rapatkan jari dan lakukan pemeriksaan di bahagian payudara dalam pergerakan membulat. Periksa keseluruhan payudara lebih-lebih lagi di bahagian bawah lengan.

Langkah 5:
Terakhir sekali, lakukan pemeriksaan yang sama seperti langkah 4 tetapi dengan postur berdiri atau duduk. Ramai wanita mendapati ianya lebih mudah untuk memeriksa secara terperinci payudara apabila kulit dalam keadaan basah dan licin. Jadi, majoriti golongan wanita suka melakukan pemeriksaan ini ketika mandi.

Berapa kerap seharusnya PSP dibuat?

PSP seharusnya dibuat sebulan sekali (untuk mereka yang masih mempunyai haid). Waktu yang sesuai ialah 7 – 10 hari selepas haid.
Untuk wanita yang telah putus haid, ambil satu tarikh yang mudah diingati dan lakukan setiap bulan sama ada hari pertama atau terakhir bulan tersebut.

Apakah yang harus dilakukan jika dapati keadaan luar biasa di payudara?
Sekiranya anda dapat mengesan sebarang tanda seperti yang dinyatakan sebelum ini, sila rujuk doktor anda. Jangan takut, tidak semua ketumbuhan di payudara adalah kanser.

Sumber: Eh.com.my, www.breastcancer.org, www.myhealth.gov.my, www.tipssihatselalu.com


BAHAYANYA JIKA ORGAN MELEKAT SELEPAS PEMBEDAHAN CAESAREAN! MAMA KENA TAHU HAL INI!

Walaupun mengandungkan bayi merupakan antara pengalaman terhebat seorang wanita, namun apabila mereka mengenangkan proses kelahiran itu, terutama yang perlu menjalani pembedahan Caesarean, ramai yang ‘kecut perut’.Maklumlah perut mereka akan ‘dipotong’. Pelbagai perasaan – gelisah, risau dan takut – menghantui. Tetapi, itu perkara lumrah. Kemudian, terdengar pula cerita daripada teman-teman mengenai kemungkinan melalui pembedahan Caesarean berulang sekiranya bayi pertama dilahirkan melalui kaedah itu. Ini belum termasuk kesan sampingan kononnya perut bakal lebih buncit menyusuli kelahiran.Hakikatnya, dengan kemajuan pesat dalam pembedahan Caesarean, proses kelahiran sedemikian kini lebih selamat. Tetapi, yang menjadi masalah ialah sekiranya ada masalah selepas pembedahan Caesarean itu.

Perut perit lepas dibedah
Seorang wanita dikenali dengan nama ‘Geline’ bersalin melalui pembedahan Caesarean yang pertama untuk melahirkan bayinya. Beliau berasa sakit di perut. Kesakitan itu berterusan sehingga tiga bulan dan beliau terpaksa memakan ubat penahan sakit untuk melegakan kesakitannya. Rupa-rupanya apa yang beliau alami ialah masalah organ organ yang terlibat dalam pembedahan Caesareannya itu yang saling melekat antara satu sama lain.
Sebenarnya, risiko mengalami lekatan organ yang disebut dalam bahasa Inggeris sebagai ‘adhesion’ boleh berlaku menyusuli pembedahan melibatkan apa jua organ dan tidak terbatas kepada Caesarean sahaja. Ia terjadi akibat pembentukan bahan disebut fibrin – di dalam dan di sekitar organ-organ serta tisu di dalam tubuh menyusuli pembedahan. Fibrin adalah sejenis protein tidak larut yang terbentuk daripada protein fibrinogen semasa penggumpalan dan pembekuan darah bagi membantu proses penyembuhan.
Namun, organ-organ yang melekat akibat pembentukan fibrin ini boleh menimbulkan masalah kesihatan yang serius seperti kesakitan di bahagian pelvis (ruang pinggul). Adakala, ia juga boleh menyekat saluran usus dan membawa kepada masalah ketidaksuburan. Lekatan ini juga boleh menghasilkan tisu-tisu yang kian membesar di sekitar parut pembedahan. Ini boleh menimbulkan risiko kecederaan apabila pakar bedah perlu melakukan pembedahan Caesarean yang berikutnya ke atas ibu tersebut.

Bahaya bila organ melekat
Masalah lekatan memang boleh menimbulkan bahaya. Jika jahitan dilakukan selepas pembedahan Caesarean di bahagian rahim yang dekat dengan usus, dan timbul masalah lekatan, usus itu boleh terpusing dan tersekat. Akibatnya, pesakit tidak dapat membuang air besar dan mengalami kembung dan ini agak membahayakan. Pesakit juga boleh mengalami kesakitan semasa hendak membuang air kecil, semasa berlari dan melakukan hubungan kelamin. Tetapi, tidak semua ibu akan menghadapi masalah lekatan selepas pembedahan Caesarean. Menurut data, bagi setiap empat wanita yang melahirkan bayi di sini, seorang daripada mereka akan melalui pembedahan Caesarean. Daripada jumlah ini, 70 peratus pula mempunyai risiko mengalami komplikasi lekatan.
Cara atasi lekatan
Sejak sekitar 10 tahun lalu pakar-pakar bidan telah menggunakan satu bahan yang didapati berkesan mencegah masalah lekatan. Ia adalah salah satu bahan pencegah lekatan iaitu seprafilm. Bahan ini paling biasa digunakan di seluruh dunia. Seprafilm boleh berubah bentuk daripada lapisan tipis menjadi gel apabila dilapikkan antara organ-organ yang terjejas selepas pembedahan Caesarean. Gel ini akan mengelakkan organ-organ yang terlibat daripada melekat antara satu sama lain, kemudian lebur dan meresap ke dalam daging organ.
Justeru, jika seorang wanita perlu menjalani pembedahan Caesarean sekali lagi, beliau tidak akan menghadapi masalah organ-organnya yang melekat perlu dipotong bagi memudahkan proses kelahirannya. Satu kajian menunjukkan bahawa 93 peratus wanita yang menggunakan bahan pencegah lekatan ini semasa pembedahan Caesarean pertama, tidak akan mengalami lekatan sesudah itu.  Lekatan organ berlaku pada hari pertama selepas pembedahan. Tetapi biasanya pada hari kelima, fibrin (bahan yang terbentuk selepas pembedahan) akan larut dan digantikan dengan tisu-tisu normal. Tetapi, dalam sesetengah kes, kekurangan bekalan darah ke bahagian yang sudah dibedah itu membuat fibrin tidak larut sepenuhnya. Ini yang mengakibatkan lekatan organ.
Berbincang dengan doktor
Tidak kiralah sama ada seorang wanita mahu menjalani pembedanan Caesarean atau tidak, mereka hendaklah berbincang dengan pakar bidan mereka tentang langkah untuk mengelakkan lekatan ini. Sebabnya, adakala ibu yang disangka akan melahirkan bayinya secara normal, perlu menjalani pembedahan Caesarean dalam keadaan kecemasan. Jadi, penting mereka menghadapi kemungkinan dan meminta doktor mengambil langkah meletakkan bahan pencegah lekatan organ seperti Seprafilm. Ini supaya apabila ibu mahu melahirkan anak sekali lagi, juga secara Caesarean, tiada organ-organ yang melekat yang akan menyukarkan doktor untuk mengeluarkan bayinya.

Caesarean berulang?
Tidak semestinya seorang ibu yang telah menjalani pembedahan Caesarean harus menjalaninya lagi untuk melahirkan bayi yang seterusnya. Ada ibu melakukan kelahiran bayi secara normal walaupun si ibu pernah menjalani pembedahan Caesarean. Jika serviks ibu terbuka sepenuhnya, beliau boleh melahirkan sendiri bayinya. Jika dulu ibu terpaksa menjalani Caesarean kerana kandungannya songsang, tetapi kali ini ia tidak songsang, maka kelahiran normal boleh dilakukan. Ibu yang perlu menjalani pembedahan Caesarean buat kali ketiga, akan diberi kaunseling tentang masalah yang boleh berlaku seperti parut dan tempat peranakan yang koyak.
Ada yang sengaja mahu dibedah
Pelik tetapi benar. Ada wanita yang memilih untuk menjalani pembedahan Caesarean walaupun mereka boleh melahirkan bayi secara normal. Mereka memilih kaedah demikian, walaupun pembedahan Caesarean lebih berisiko tinggi – sekitar empat hingga lapan kali ganda lebih bahaya – berbanding dengan kelahiran normal. Antara sebab-sebabnya, mereka menganggap melahirkan bayi secara normal lebih menyakitkan kerana mereka dapat merasai kesakitan itu. Sebaliknya, pembedahan Caesarean boleh membuat mereka tidak sedar dan tiba-tiba, bayi sudah dilahirkan. Pembedahan Caesarean dilakukan jika bayi berada dalam posisi salah semasa hendak dilahirkan, seperti punggungnya, dan bukan kepalanya yang berada di bawah atau kepalanya tidak terpusing di posisi yang betul. Dalam keadaan demikian, ibu mesti menjalani pembedahan Caesarean. Jika tidak, bayi tidak boleh keluar.
Kepada ibu yang mahu memilih pembedahan Caesarean, sedangkan ia tidak perlu, dinasihatkan agar mereka usah takut menjalani kelahiran normal kerana mereka boleh diberikan ubat epidural (ubat penahan sakit semasa proses kelahiran) untuk menghilangkan rasa sakit. Tempoh paling baik untuk merancang pembedahan Caesarean adalah semasa kandungan berusia 38 hingga 39 minggu.
Namun, ada ibu yang perlu menjalaninya seperti mereka yang hamil beberapa anak kembar dan ibu yang lanjut usia. Risiko-risiko pembedahan Caesarean termasuk infeksi dan masalah ‘adhesion’ iaitu organ-organ di tempat peranakan yang melekat semasa pembedahan dilakukan. Ia juga boleh membawa risiko kematian kerana masalah trombosis iaitu pembekuan darah di dalam jantung, pembuluh darah atau paru-paru.

Kredit: Dr Suresh Nair, Berita Harian


ANDA KAKI SHOPPING? AWAS! JANGAN SAMPAI MENDERITA

Golongan wanita sering kali dikaitkan dengan sikap suka membeli-belah secara tidak terkawal hingga boleh menyebabkan mereka terjerumus ke dalam bebanan hutang besar.Kata pepatah Barat, ‘shop till you drop’ dan ‘keeping up with Jonesses’, sudah cukup menggambarkan sikap segelintir yang gemar membeli-belah untuk memenuhi nafsu selain mahu menunjukkan kemampuan masing-masing. Pada masa sama, sifat materialistik yang ada dalam diri kebanyakan wanita yang diklasifikasikan sebagai ‘shopaholic’ atau ‘kaki shopping’ terus subur mekar dengan kewujudan begitu banyak medium membeli-belah, sama ada secara fizikal ataupun maya dengan hanya menekan kekunci gajet.
Kemudahan membeli-belah yang terlalu banyak tidak membantu golongan itu terutama di kawasan Lembah Klang. Malah kemudahan kad kredit dan kad debit juga memberi galakan kepada golongan ‘kaki beli’ untuk memburu pelbagai barangan terutama yang berjenama bagi menunjukkan kuasa beli masing-masing tanpa memikirkan kesannya di kemudian hari. Tidak semestinya keluar rumah, di rumah juga terdapat kemudahan membeli-belah secara atas talian dan ini sememangnya menggalakkan sikap materialistik dalam kalangan pembeli yang semakin menjadi-jadi. Golongan wanita lebih mudah menjadi ‘kaki shopping’ kerana mereka suka membeli-belah bukan saja untuk diri sendiri, tetapi kerana orang lain seperti keluarga. Wanita juga mudah terpengaruh selain suka kepada sesuatu yang cantik dan ini kebiasaannya akan menyebabkan pengurusan kewangan mereka berada pada tahap sederhana. Sikap sesetengah wanita yang menjadikan aktiviti membeli-belah sebagai suatu terapi setiap kali berhadapan dengan tekanan tidak membantu aspek kewangan mereka.

Bagi golongan ‘kaki shopping’, golongan ini sukakan barangan berjenama dan harga tidak menjadi masalah biarpun terpaksa berhutang dan tidak mempunyai kemampuan untuk membayar balik. Yang menjadi masalahnya adalah barangan yang dibeli pada harga mahal itu bukanlah diperlukan sangat, cuma untuk rasa seronok sehingga menyusahkan diri sendiri. Sedangkan Islam menganjurkan sifat bersederhana dan kita pula kenalah faham mengapa kita mahu membeli sesuatu barang itu. Sifat golongan ‘shopaholic’ adalah mereka tidak mempunyai matlamat yang jelas, tetapi sekadar obses untuk menunjuk dan bagi mereka ‘biar papa, asal bergaya’. Ini adalah sejenis masalah psikiatri.
Statistik yang dikeluarkan Persatuan Pusat Beli-Belah Malaysia menunjukkan terdapat kira-kira 300 pusat membeli-belah di Malaysia dengan separuh daripadanya berada di kawasan Lembah Klang.Manakala menurut IBM Digital Analytics Benchmark, jualan runcit secara atas talian meningkat 10 peratus berbanding tahun sebelumnya. Pembelian menerusi telefon pintar dan tablet pula meningkat 46 peratus. Pada masa sama, menurut statistik daripada Paypal dan AC Nielsen, 1.1 juta rakyat Malaysia sanggup berbelanja dengan nilai purata RM2,461 untuk produk yang dijual secara atas talian.  Disebabkan sikap itulah, ramai diisytihar muflis kerana penggunaan kad kredit yang tidak terkawal.
Alasan muflis yang diberikan adalah 23 peratus mengatakan tidak tahu berapa banyak mereka berhutang manakala 33 peratus lagi mengaku lemah dalam pengurusan kewangan. Mereka selalunya terdiri daripada golongan muda antara usia 20 hingga 29 tahun. Ia jelas menggambarkan pengguna di Malaysia mempunyai kuasa beli yang tinggi dan ada kemungkinan peningkatan perbelanjaan ini juga banyak disumbang oleh sekumpulan pengguna yang digelar ‘shopaholic’. 90 peratus daripada mereka yang dikelaskan sebagai ‘shopaholic’ adalah wanita yang membeli mengikut naluri, tiada perancangan dan seakan ketagihan hingga membawa kepada masalah kewangan.

Antara ciri golongan itu adalah:

Rendah keyakinan diri
Mudah kerisauan
Sering beli barang tidak diperlukan
Terlalu banyak membeli biarpun tidak berwang
Membeli kerana mahu merawat hati, rasa marah atau bersalah jika terlebih membeli
Membeli ketika tertekan
Rasa gusar sekiranya tidak berbelanja
Sanggup beli secara kredit jika tiada tunai
Terlalu obses mengenai wang.

Cara untuk mengawal sikap ‘shopaholic’ adalah menerima hakikat diri mempunyai masalah, elak diri daripada berkunjung ke pusat beli-belah atau melayari laman beli-belah atas talian, jangan memasuki kedai yang mengadakan jualan murah, jangan bawa kad kredit mahupun tunai, bawa rakan sebagai peneman, dapatkan kaunseling atau buku bantu diri selain mendapatkan rawatan pakar.

Sumber: Ketua Jabatan Pengurusan Sumber dan Pengajian Pengguna, Fakulti Ekologi Manusia Universiti Putra Malaysia (UPM), Prof Madya Dr Mohamad Fazli Sabri & Harian Metro


MAMA WAJIB BACA INI JIKA SUAMI JENIS PANAS BARAN!

Kejadian wanita menjadi sasaran “punching bag” suami panas baran nyata masih tiada kesudahan. Ketika negara sedang membincangkan untuk menjadi negara maju, sebilangan masyarakat masih berfikiran dan bertindak seperti warga negara dunia ketiga. Namun, isu keganasan rumah tangga atau domestik sebenarnya tidak sangat berkaitan dengan negara maju atau negara mundur, sebaliknya lebih kepada soal tingkah laku serta bagaimana masyarakatnya meletakkan nilai-nilai menghormati sesama insan terutama golongan wanita, yang sepatutnya dipupuk sejak usia muda lagi. Keganasan rumah tangga juga dilihat umpama api dalam sekam, yang marak namun tidak nampak apatah lagi apabila membabitkan pasangan (lazimnya lelaki atau suami) yang mempunyai sifat-sifat panas baran. Keganasan yang berlaku ‘tersembunyi’ kerana mangsa (lazimnya wanita atau isteri) tidak mahu ke depan atas alasan masih sayang dan tidak mahu melihat rumah tangga berakhir dengan perceraian.
Bangkai yang busuk tidak mungkin mampu ditutup selama-lamanya, akhirnya terhidu juga, namun biasanya berlaku terlalu lewat apabila mangsa sudah teruk dibelasah malah sesetengahnya membawa maut. Ini secara tidak langsung menggambarkan harapan murni setiap ibu bapa ketika melepaskan anak perempuan masing-masing, agar suami menjadi pelindung kepada anak mereka sudah menjadi sebaliknya. Suami sudah tidak lagi boleh diharap sebagai pelindung, silap perkiraan anak perempuan pulang ke rumah ibu bapa dengan badan dipenuhi luka dan lebam, atau terlantar di katil hospital akibat cedera parah. Lebih menyayat hati, apabila anak perempuan yang dijaga dan ditatang sejak kecil akhirnya keras kaku menemui ajal. Kebiasaannya berlaku kes keganasan ini disebabkan oleh sikap panas baran suami yang menjadikan isterinya sebagai tempat untuk melepaskan perasaan geram, marah dan tekanan yang dihadapi.
Sebenarnya, terdapat dua sisi panas baran yang perlu dikenal pasti oleh isteri, jika keadaan itu ada pada suami masing-masing.

Jika panas baran itu berbentuk menghempas pintu atau menumbuk objek lain misalnya, ia adalah keadaan lazim yang dilakukan seseorang bertujuan bagi melepaskan kemarahan, kekecewaan atau kegeraman terhadap sesuatu keadaan.

Satu lagi sisi jenis panas baran ialah apabila menjadikan seseorang sebagai sasaran, yang mana dalam kes ini, individu paling hampir sama ada isteri atau anak menjadi sasarannya.Sehubungan itu, seorang isteri harus mengenal pasti apakah faktor yang boleh mencetuskan panas baran suami.

Kemungkinan disebabkan oleh masalah kewangan mahupun tarikh-tarikh yang mana mempunyai kaitan emosi oleh suami seperti kematian insan tersayang dalam hidupnya.Jika isu ini yang bermain pada kepala suami sehingga membawa kepada punca kemarahan, bermakna isteri yang telah dapat membawa jawapan kepada corak kemarahan itu haruslah memahami keadaan ini. Ini sangat penting bagi mengelak perkelahian yang boleh merebak kepada keadaan yang lebih kritikal terhadap keselamatan diri isteri atau anak-anak.
Isteri yang berhadapan dengan sikap panas baran suami, dinasihatkan memaklumkan perkara ini kepada keluarga terdekat untuk mendapatkan pandangan. Ini adalah kerana intervensi awal pada peringkat keluarga boleh menjadi pemboleh ubah kepada situasi yang dihadapi. Jika malu atau pun tidak berapa pasti siapa yang hendak ditanyakan, pilihan lain adalah Talian Kasih 15999. Ada juga keadaan yang mana panas baran berpunca daripada pengambilan alkohol atau penyalahgunaan dadah. Kebangkitan marah itu juga boleh berpunca dari tumor di dalam otak. Pemeriksaan lanjut oleh pakar neurologi atau onkologi diperlukan bagi mendapatkan kepastian bagi mengelak berlaku keganasan di dalam rumah tangga.
Tips berhadapan suami mudah marah:

Menjadi sahabat suami

Menjadi wanita memang cenderung cerewet. Cuba kurangkan sifat cerewet itu, mulakan bersahabat dengan suami. Dengarkan saja apa yang membuatkan dia marah. Kalau si dia marah, anda tak boleh diam buat-buat tidak faham, ini malah menyebabkan keadaan semakin buruk.

Beri suami waktu

Kalau anda tetap bersikap keras untuk bertengkar dan perang mulut, keadaan tidak akan pernah berubah. Cara terbaik untuk mengawal emosi suami ialah memberinya waktu untuk bersendirian sehingga dia kembali tenang.

Cuba ambil tahu

Maksudnya, kalau dia marah kerana sebab yang sama, cuba yakinkan padanya bahawa apa yang dia fikirkan itu tak benar. Namun kalau dia terus saja marah, jangan dihiraukan terlebih dahulu.

Berbincang pada waktu tepat

Kalau suami sedang marah, jangan terus diajak berbincang terutama dalam hal untuk mengambil keputusan tertentu. Bicarakan masalah pada waktu yang tepat ketika dia sudah mula tenang.

 Kredit: Kamal Affendi Hashim, Utusan Malaysia


SEBAB KENAPA MAMA TIDAK BOLEH MANJAKAN ANAK LELAKI SAMPAI TAK PERLU BUAT KERJA RUMAH

Jangan sesekali mak-mak mengharamkan anak lelaki masuk dapur atau tak benarkan buat kerja-kerja orang perempuan di dapur. Sikap terlalu memanjakan anak lelaki inilah nanti akhirnya ‘merosakkan’ mereka dan hilangkan kualiti kepimpinan yang ada dalam diri anak lelaki.Sebab itu kena biasakan anak lelaki basuh beras, lipat baju, siang ikan, potong sayur (sekadar menyebut beberapa contoh) dan tugas-tugas lain yang orang perempuan lakukan. Agar mereka lebih menghargai dan memahami kerja-kerja orang perempuan, iaitu ‘IBUNYA’.
Benar bukan mudah mendidik anak lelaki menjadi LELAKI yang kaya dengan sifat kewalian. Namun itulah amanah yang patut mak-mak terapkan sejak mereka masih kecil. Kerana kegagalan ibu memberi didikan sunnah yang sepatutnya menjadikan ‘mak-mak seorang yang zalim sebab tak dedahkan kebijaksanaan pengurusan pada anak-anak lelaki’
Ini Sebab Kenapa Tak Boleh Manjakan Anak Lelaki

Kerja-kerja Orang Perempuan Inilah Sebenarnya Tugasan Wajib Anak Lelaki

Kaum wanita tak mendidik anak lelaki sebagaimana sepatutnya. Mak-mak banyak memberi ‘excuse’ dan pelepasan pada anak lelaki. Contoh mudah: ketika di rumah, siapa yang memasak nasi? Anak lelaki atau perempuan. Kenapa ‘masak nasi’ jadi penting? Sebab urusan memasak nasi, membasuh pinggan malah menghidang sepatutnya dijuarai oleh anak lelaki.

Kerja Renyah Ini Kelak Melahirkan Anak Lelaki Yang Hebat

Ada satu kisah boleh dijadikan contoh, seorang tokoh ibu mithali di Muar mempunyai 10 orang anak. 9 anak lelaki dan seorang anak perempuan. Tapi apakan daya, anak perempuannya meninggal dunia dalam usia muda. Ibu mithali ini tidak mempunyai pilihan melainkan mendidik anak-anak lelakinya membuat kerja rumah seperti memasak, menyapu, mengelap, membasuh dan menyidai pakaian. Akhirnya ibu mithali ini berjaya mendidik anak-anak lelakinya sampai berjaya. Ada yang menjadi doktor, engineer dan sebagainya.

Agar Anak Lelaki Jadi Suami Yang Tahu Jenis-jenis Nafkah Di Rumah

Siapa penjaga nafkah dalam rumah.. kalau bukan lelaki. Tetapi adakah anak lelaki ini didedahkan dengan jenis-jenis nafkah yang ada di rumah. Sebab itulah dia kena tahu masak nasi, supaya bila dah berkahwin nanti dia tahu adakah beras masih ada lagi atau tidak, kalau isteri goreng ikan hangus pun dia tahu. Dia tahu barang rumah ada lagi atau tiada. Bukannya tahu-tahu balik rumah, minta makanan dan tunggu semua terhidang. Biasakan anak tuang sukatan ‘pot’ beras. Biarkan dia biasa dan faham dengan urusan beras. Nanti bila sampai bab zakat, dia faham konsep cupak.
Biasakan anak lelakinya mencatat barang keperluan di rumah.Dan nyatakan apa yang kurang. Mula-mula memang anak lelakinya kekok, dengan bantuan kakak mereka dapat mencatat setiap barangan yang makin berkurang.Sebab itu kena biasakan anak-anak dengan kerja rumah. Biar dia menyapu, lipat baju, basuh baju. Kalau kotor beri tips macam mana nak bersihkan daki. Dengan bantuan tip yang mak beri, anak takkan jadi putus asa. Bila masuk asrama, ilmu tu jadi berguna. Tidaklah nanti hujung minggu bawa pakaian kotor minta mak basuhkan. Bila dah terbiasa buat kerja rumah, anak akan belajar hargai penatnya kerja orang perempuan. Dia jadi memahami betapa renyahnya ‘depatment’ dapur itu.

Urusan Berkaitan Dapur Itu Budaya Sunnah

Nak buang manja dalam diri anak lelaki memang sukar, sebab cara ini bukan budaya kita. Tapi mak-mak, ini adalah budaya sunnah. Rasulullah SAW dulu seorang anak yatim. Baginda dah biasa uruskan keperluan untuk diri.Sebab itu, ditegaskan lagi anak lelaki jangan dimanja-manjakan sangat. Nak memasak ayam, kena keluarkan dari peti ais, potong, bersihkan.. semua itu ada stepnya. Proses ini mengajar mereka menjadi SABAR. Inilah sunnah nabi, Saidina Abu Bakar sendiri perah susu kambing untuk ahli keluarganya.

Melatih Anak Lelaki Sentiasa Ingat Dengan Mak Ayahnya

Mulakan dengan menyendukkan nasi dekat mak ayah. Kenapa senduk nasi? Bayangkan anak itu belajar kejuruteraan dan pergi ke Jepun. Bila dia biasa senduk nasi untuk mak ayahnya. Waktu nak makan, pasti anak akan terkenangkan mak ayah.Dia terfikir, ‘Mak dah makan ke belum?’ Sebab sebelum ini dia dah biasa senduk nasi untuk mak ayahnya. Momen itu akan menyentuh emosinya. Apabila dia dah berumah tangga kelak, dia akan ingat mak ayah dan hulurkan duit untuk mak ayah.
Dia tahu penat lelah orang tuanya. Sayangnya, hari ini semua tumpuan itu diberikan pada anak perempuan. Anak perempuan tak boleh bangun lewat, sebaliknya anak lelaki tak boleh masuk dapur. Betulkan kembali budaya ini maka akan lahirlah anak lelaki berkepimpinan sebagaimana hebatnya anak perempuan.Dalam membentuk mereka menjadi pemimpin, yang membezakannya adalah anak perempuan kena dibangunkan sifat malu. Manakala anak lelaki bangunkan sifat kewalian (sifat hero) dalam diri mereka. Tapi mak-mak banyak terlepas pandang. Patut hal ini diambil peduli. Takut Allah kata ‘kamu zalim sebab tak dedahkan kebijaksanaan pengurusan pada anak-anak lelakimu’

Kredit: Ustazah Isfadiah Mohd Dasuki,  Mingguan wanita


MAMA PAPA! ELAKKAN ANAK MENJADI TERLAMPAU MANJA DAN MENGADA

Semua yang bergelar ibu ayah kena tahu cara nak didik anak supaya tak mengada-ngada sangat. Jangan anggap anak masih kecil, tapi kena didik sejak awal supaya mereka tak manja keterlaluan dan susah nak berdikari nanti. Anak-anak dilahirkan dalam keadaan pasrah dan tersedia untuk dibentuk. Manja dan mengada-ngada bukanlah sifat aslinya. Jika anak manja mesti ada yang memanjakan, kalau anak mengada-ngada mesti ada yang suka melayan sikap mengadanya itu. Bagaimanapun sifat manja memang tidak salah kerana melaluisifat itu dia bersedia menzahirkan emosinya yang ingin dibelai dan dikasihi. Yang agak merisaukan adalah bila manja membawa kepada mengada-ngada. Jadilah ibu bapa yang tegas, konsisten dan sentiasa tenang. Usah bersikap ‘overprotective’. Sesekali, berikan mereka sedikit bimbingan dan selebihnya ‘just let it go’. Percayalah, dengan cara ini, mereka akan belajar tentang cara menyelesaikan masalah, semakin teguh pendirian serta tidak menjadi terlalu manja. Biarkan anak kita menangis pada hari ini, daripada dia merana dan menderita pada esok hari. Disini ada beberapa tips yang boleh dipraktikkan supaya anak tidak menjadi terlampau manja dan mengada-ngada.

 TEGAS DENGAN ANAK

Jangan mudah mengalah dengan pujuk rayu anak. Anak berumur 6 bulan ke atas sudah pandai membuat tangisan manipulatif. Tangisan manipulatif biasanya bermula apabila kita tidak mengikut kehendaknya. Sebagai ibu bapa, kita seharusnya tahu membezakan tangisan manipulatif dengan tangisan yang sebenar

SENTIASA KONSISTEN

Sentiasa konsisten dalam memberi respon terhadap anak. Kalau kita cakap A, kena buat A. Jangan tiba-tiba disebabkan pujuk rayu dan ‘political talk’ anak, kita jadi layu dan berubah pendirian. Jika kita tidak konsisten, anak akan hafal taktik yang berjaya membuatkan kita cair. Jangan pelik jika tantrumnya semakin menjadi-jadi apabila kita tidak menunaikan permintaan mereka!

TAWAR MENAWAR

Ada masanya kita kena guna kemahiran nego skills (tawar menawar) kita kepada anak sendiri. Sebagai contoh, sebelum masuk ke kedai, ingatkan terlebih dahulu kepada anak tentang item yang ingin dibeli di sana. Item yang tidak tersenarai, tidak seharusnya dibeli sebentar lagi. Jika ingin dibeli juga kerana ianya bermanfaat, kita boleh tawarkan kepada anak untuk membeli item tersebut pada hari lain yang lebih bersesuaian. Dengan cara ini, barulah anak kita tidak menjadi ‘anak Sultan’ yang mahu membeli satu pasar raya! Kita tidak boleh menghalang 100% kehendak dan kemahuan anak, tetapi tidak salah jika kita boleh tawar-menawar dengan mereka.

TIDAK PERLU MASUK CAMPUR

Kadang-kala, kita lupa yang kita tidak akan selamanya berada di sisi anak sehinggakan semua benda kita mahu masuk campur. Anak kita bergaduh kecil dengan adik pun kita terus halang dan memarahinya. Kawan anak kita cuit sikit anak kita, kita melenting tak tentu hala. Kalau begini caranya, bagaimana anak kita dapat mengasah kemahiran interpersonal mereka? Ini merupakan salah satu punca mengapa anak kita kurang pandai bergaul dan terlebih manja!

 COACH UNTUK MEMBIMBING

Anak kita sebenarnya bukan inginkan kita menjadi ‘baju besi’ mereka yang melekat dan melindungi mereka 24 jam sehari semalam. Mereka cuma perlukan coach kehidupan. Coach yang dapat membimbing, mengajar dan mendidik mereka tentang pelbagai perkara dalam menjalani kehidupan seharian. Benarkan mereka lakukan sendiri sesuatu perkara dan biarkan mereka belajar membuat keputusan. Dengan cara ini, anak akan lebih berdikari dan tidak menjadi individu yang terlampau manja.

Sumber: Dr Taufiq Razif, Bidadari.my


MAMA PAPA ELAKKAN DARI MELAKUKAN SIKAP-SIKAP BURUK INI JIKA SAYANG ANAK!

Sebagai insan biasa, kita tidak terlepas mempunyai tabiat buruk masing-masing. Mana ada manusia yang sempurna, bukan? Tidak salah mempunyai tabiat buruk, asalkan ia tidaklah memudaratkan diri sendiri dan orang lain. Namun begitu, terdapat beberapa tabiat buruk yang harus anda pertimbangkan untuk dihentikan – lebih-lebih lagi setelah menjadi ibu bapa. Hidup ini hanya sementara. Perbaikilah mana yang mampu demi kesejahteraan hubungan anda dengan anak-anak.

Menghakimi ibu bapa lain

Lumrah manusia, kita sering membanding-banding kehidupan kita dengan orang lain. Skeptikal tatkala melihat ada ibu bapa yang membawa anaknya makan malam di restoran makanan ringan seperti McDonald. Memandang serong apabila ada ibu bapa yang mengherdik anaknya di Toys ‘R’ Us kerana anaknya memberontak mahukan permainan yang diidamkan. Tidak setuju apabila melihat sesetengah ibu bapa membiarkan sahaja anak mereka tidur lambat hingga 12 tengah malam untuk menonton tv. Semuanya serba tak kena. Hanya cara didikan kita adalah yang terbaik. Hakikatnya, kesemua ibu bapa mahukan yang terbaik dari yang terbaik untuk anak mereka. Kalau tidak, masakan kita sanggup bekerja keras semata-mata mahu memberi keselesaan hidup pada mereka.
Pengajarannya: Janganlah menghakimi ibu bapa lain. Setiap individu mempunyai cara mereka yang tersendiri dalam mendidik anak mereka.

Bercakap negatif tentang diri sendiri

Pernah tak anda memarahi diri sendiri atau bercakap perkara yang tidak berapa elok tentang diri sendiri? Contohnya seperti; “ishhh. Bodohnya aku! Kenapa la aku terlupa kunci pintu tadi?” atau “alahai gemuknya aku bila tengok kat cermin ni. Macam panda” atau apa sahaja. Kadang kala hinggakan menjadi satu tabiat menyalahkan diri sendiri. Mulai saat ini, fikir dua tiga kali setiap kali mahu bercakap perkara negatif tentang diri sendiri – lebih-lebih lagi apabila anak anda ada berdekatan. Ketahuilah, anak-anak kita memandang tinggi pada kita. Cuba letakkan diri anda di tempat mereka. Pernahkah anda terfikir apa agaknya perasaan mereka apabila mereka mengetahui ibu bapa mereka tidak memandang tinggi akan diri sendiri? Pasti tidak elok. Dan apabila anak-anak anda kerap mendengarnya, dikhuatiri mereka mula membuat pada diri mereka juga – sekaligus mengurangkan tahap keyakinan mereka pada diri sendiri.
Pengajarannya: Berbuat baiklah dengan diri sendiri. Sayangilah diri sendiri.

Sibuk dengan perkara lain

Bilakah kali terakhir anda menghabiskan cuti hujung minggu tanpa smartphone, ipad dan segala jenis gadjet yang ada? Akhir-akhir ini, kadang kala apabila makan di luar, saya terperasan, walaupun satu keluarga makan bersama-sama di restoran, tetapi kesemuanya hanyut dalam gadjet masing-masing. Mereka kurang berbual antara satu sama lain. Sedangkan, tujuan untuk makan di luar, adalah untuk menghabiskan masa bersama-sama. Aneh, bukan? Daripada bermain candy crush, upload gambar di instagram ataupun check-in lokasi di facebook, cuba letakkan gadjet anda sebentar dan nikmati momen tersebut sepuas-puasnya. Mungkin anda boleh meletakkan satu peraturan:

Tiada gajet selepas jam 7 malam.
Semua orang wajib mengikutinya termasuk diri anda sendiri.
Berbuallah, menonton tv bersama, atau bermain monopoly bersama. Anda pasti akan berasa seronok dengan kualiti masa yang dihabiskan – mood pun boleh menjadi bertambah baik.

Pengajarannya: Berhenti seketika. Ingatlah, hidup ini singkat. Anda tidak tahu bila kali terakhir anda menghabiskan masa dengan orang yang tersayang.

Berkata buruk tentang orang yang anak-anak sayangi

Tidak kira sama ada adik-beradik anda, cikgu anak anda, ibu bapa mertua ataupun bekas suami/isteri. Jangan sekali-kali berkata buruk tentang orang yang anak-anak anda sayangi. Islam juga melarang berkata buruk berkenaan orang lain – inikan pula orang yang rapat dengan anak-anak kita. Anda pasti tidak akan marah tidak tentu hala. Pasti bersebab. Tetapi sekiranya tidak dapat mengawal diri pun, pastikan anda tidak melakukannya dihadapan anak anda. Ingatlah, sekiranya anda berkata buruk tentang orang lain, sebenarnya anda lebih menggambarkan diri anda sendiri. Jangan rosakkan imej buruk orang lain, dan imej buruk diri anda sendiri.
Pengajarannya: Jangan libatkan anak-anak yang tidak berdosa dengan masalah orang dewasa. Biarlah mereka hidup dengan gembira.

Cuba untuk mengawal semua perkara

Sebagai ibu bapa, kita pasti mahukan yang terbaik untuk anak-anak kita. Kita tidak mahu melihat mereka, susah, sakit, cedera, sedih, gagal atau kecewa. Tetapi tahukah anda, kesemuanya adalah sebahagian dari hidup? Jika bukan sekarang anak anda akan alaminya, pasti di masa hadapan mereka akan alaminya. Jangan menjadi terlalu “overprotective“. Dikhuatiri mereka akan tertekan, menyimpan perasaan, memberontak dan melakukan perkata yang tidak sepatutnya satu hari nanti.Jangan terlalu mengongkong, tetapi jangan pula terlalu memberi kelonggaran. Biarlah anak mengumpul pengalaman mereka sendiri, agar lambat laun, beliau dapat membezakan sendiri mana yang baik dan mana yang buruk.
Pengajarannya: Berilah anak anda sedikit ruang untuk membuat kesilapan, agar membantu beliau membuat keputusan di masa hadapan.

Mengambil gambar hampir semua benda!

Di zaman teknologi kini, hampir semua benda kita mahu kongsikan di media sosial. Tetapi ketahuilah, ada bezanya mengambil gambar untuk kenangan, dengan mengambil gambar hampir semua benda! Tidak salahnya nak bergambar di hari raya, di birthday party, di majlis penyampaian hadiah anak atau bergambar sewaktu percutian keluarga. Semestinya anda mahu merakam memori indah untuk simpanan di hari tua. Tetapi kadang kala.. KADANG KALA, lebih baik sekiranya anda berhenti seketika mengambil gambar dan menikmati momen tersebut semaksimum mungkin. Apabila difikirkan kembali, menikmati sendiri saat tersebut lebih kekal dalam ingatan kita berbanding sibuk mengambil gambar. Demi mengambil gambar yang cantik, angle yang menarik, selalunya kita pasti akan terlepas saat indah yang sebenar.
Pengajarannya: Bergambar dan berkongsi di media sosial biarlah berpada. Sekali lagi, hidup ini sementara. Kita tidak pasti bila kali terakhir dapat menikmatinya.

Menurut semua kehendak anak

Benar, apa lah sangat permainan RM20 dikedai atau ais krim baskin robin di hujung minggu. Pasti tidak menjadi masalah untuk setiap ibu bapa memenuhinya. Lagipun, kita pasti mahu anak-anak sentiasa gembira. Namun, janganlah menjadikan ia sebagai suatu kebiasaan. Dikhuatiri, lama kelamaan anak anda tidak boleh menerima “tidak” sebagai jawapan. Pasti yang dia minta wajib kita penuhi. Dikhuatiri juga, anak anda tidak akan terlalu menghargai apa yang beliau ada. Kerana sudah tertanam dalam fikirannya “apa yang aku mahu, pasti aku akan dapat”. Takut sekiranya perasaan syukur hilang darinya.
Pengajarannya: Letakkan limit untuk setiap permintaan dan pemberian.

Berada dalam zon selesa

Sekiranya anda bencikan roller coaster, anda pasti tidak akan membawa anak-anak ke taman hiburan. Sekiranya anda tidak suka terik panas matahari dan berenang, anda pasti tidak akan membawa anak-anak ke tepi pantai. Sekiranya anda tidak suka makanan Jepun, tentu restoran sushi tidak akan anak anda jejaki. Mudah untuk mengelakkan sahaja perkara yang anda tidak suka lakukan. Tetapi ia mungkin tidak adil untuk anak anda. Tidak salah sekiranya membiarkan mereka meneroka sendiri kehidupan ini serta memilih apa yang mereka suka dan tidak suka lakukan. Tidak mustahil mereka lebih berani bermain roller coaster dari anda. Tidak mustahil mereka lebih gemarkan snorkeling dan bermain pasir di pantai. Luangkan sedikit masa, dan biarlah anak anda merasai pengalaman baru. Manalah tahu, anda pula akan bertukar minat dan persepsi berkenaan aktiviti itu.
Pengajarannya: Janganlah mementingkan diri sendiri. Beri peluang untuk anak anda merasai pengalaman baru.

Tidak mengucapkan ‘I Love You’.

“I love you.” atau “saya sayang awak”. Tiga perkataan yang tampak mudah, tetapi susah untuk diucapkan oleh kebanyakan ibu bapa terutamanya kaum bapa. Mungkin bukan budaya kita, atau mungkin sahaja ramai ibu bapa berpendapat “perbuatan yang ditunjukkan adalah lebih baik berbanding sekadar kata-kata ucapan”.Benar pebuatan itu penting, tetapi anak-anak kebanyakannya tidak tahu andai kata kita sendiri tidak memberitahu mereka. Anak-anak tahu betapa anda sayangkan mereka sama ada secara perbuatan dan luahan kata-kata merupakan antara hadiah terindah yang boleh diberikan kita kepada mereka.Pergilah. Beritahu mereka anda menyayangi mereka – tidak kira anak anda sudah meningkat remaja atau masih dibuaian.
Pengajarannya: Buangkan rasa ego atau malu dan luahkan perasaan sayang anda pada anak-anak.

Kredit: Ummu Hatim, Bidadari.my


MAMA JANGAN AMBIL MUDAH JIKA BAYI MUNTAH SELEPAS MENYUSU

Muntah atau terjeluak (mengeluarkan semula susu yang diminum dengan jumlah yang sedikit) susu selepas sesi penyusuan seringkali menimbulkan kebimbangan kepada ramai ibu. Bila ini berlaku, kita seringkali tertanya-tanya ‘normalkah situasi ini? atau ada apa yang tidak kena sebenarnya?
Dalam situasi biasa, bayi muntah selepas sesi penyusuan adalah merupakan perkara normal yang kerap berlaku pada minggu-mingu awal penyusuan kerana pada waktu ini bayi anda masih lagi menyesuaikan diri dengan  keperluan susu tubuh badan mereka. Sesetengah bayi juga berkecenderungan untuk minum susu melebihi daripada kapasiti perut mereka dan ini menjadikan mereka terlalu kenyang. Bila ini berlaku, ia menyebabkan bayi terjeluak lalu mengeluarkan semula susu yang telah diminum.
Terdapat juga situasi bila berlaku refleks ejeksi semasa sesi penyusuan, yang mana susu akan memancut dengan terlalu laju dan banyak atau mungkin disebabkan oleh otot injap bawah saluran makanan esofagus bayi yang belum matang. Namun, kebiasaannya, anda boleh bezakan sama ada bayi anda muntah atau hanya terjeluak sahaja.
Ini kerana apabila bayi muntah, ia akan mengeluarkan susu dalam jumlah yang banyak. Dan bila ini berlaku, ia akan menakutkan bayi anda, dan menyebabkan bayi anda mungkin menangis. Jika perkara sebut adalah normal, muntah selalunya akan berkurangan dalam masa 6  hingga 24 jam selepas ianya bermula, tanpa sebarang rawatan tertentu selain dari perubahan dalam pemakanan bayi. Sekiranya bayi anda sihat dan berat badannya bertambah, anda tidak perlu risau.

Untuk info ibu, selain daripada masalah kesihatan, terdapat banyak perkara yang menyebabkan perkara ini termasuklah dari mabuk kereta hingga menyebabkan masalah ketidakcernaan / ketidakhadaman, tangisan yang berpanjangan atau batuk juga boleh membuatkan bayi muntah.
Jadinya, bila patut saya risau bila bayi saya muntah? Anda patut risau jika bayi menunjukkan tanda-tanda seperti ini: Segeralah membawa bayi berjumpa dengan doktor untuk mendapatkan nasihat lebih lanjut.

Sakit yang teruk pada bahagian abdomen (perut);
abdomen (perut) membengkak;
bayi lesu atau meragam yang teruk;
kekejangan;
muntah berterusan yang teruk atau muntah berterusan selama lebih 24 jam;
tanda-tanda penyahhidratan termasuk mulut yang kering, kurang air mata, ubun-ubun mengecut dan kurang kencing (menggunakan kurang daripada enam lampin sehari.

Dalam sesetengah situasi, anda mungkin akan terlihat sedikit darah atau hempedu (bahan berwarna hijau) dalam muntah bayi anda. Ini boleh berlaku apabila kekuatan memuntahkan susu menyebabkan koyakan kecil dalam salur darah yang melapisi esofagus. Kebiasannya, jika sedikit darah di dalam muntah selalunya tidak perlu dirisaukan.  Muntah bayi anda juga berwarna sedikit merah sebab dia telah menelan darah daripada luka di mulutnya atau hidung berdarah dalam masa enam jam sebelumnya.
Namun, jika masih terdapat darah dalam muntahnya atau jika jumlah muntah bertambah banyak, segeralah bawa bayi anda berjumpa dengan doktor.  Jika perlu, bawa sampel muntah jika ia mengandungi darah atau hempedu, jadi walaupun ia bukanlah satu tugas yang menyenangkan, anda perlu mengambil sedikit untuk simpanan. Hempedu hijau mungkin menunjukkan usus tersumbat, satu keadaan yang memerlukan rawatan segera.
Kredit: Mithali moms


JANGAN BIARKAN ANAK BERASA DISISIH & CEMBURU DENGAN KEHADIRAN ADIK BARU!

Apa yang boleh kita dilakukan supaya anak tidak cemburu dengan adiknya yang baru lahir? Ramai ibubapa menjadi runsing apabila anak mereka mula buat perangai sebaik sahaja mendapat adik baru. Habis adiknya dikacau. Anak sampai buat perangai yang melampau selepas dapat adik baru. Ibu bapa pun pasti tak senang duduk.Kesabaran ibubapa diuji sepenuhnya dengan pelbagai ragam anak yang sedang cemburu.
MENGAPA ANAK CEMBURU DENGAN ADIK?
Kanak-kanak yang sedang membesar sangat sukakan perhatian ibubapanya. Tetapi apabila adik barunya lahir, keadaan berubah. Ibubapanya lebih memberikan perhatian kepada adik barunya sahaja.Keadaan ini begitu asing bagi mereka. Jika sebelum ini ibu dan bapanya selalu melayannya. Kini tidak lagi. Sekarang ibu dan bapanya asyik melayan adiknya sahaja. Dia rasa disisihkan. Cemburu dengan adik. Jadi bagaimana caranya untuk elakkan anak cemburu dengan adiknya yang baru lahir?

TIPS NO 1:  BERITAHU ANAK TENTANG KEHADIRAN ADIK BARUNYA
Kanak-kanak fikirannya belum matang. Dia perlu diberitahu bahawa dia bakal menjadi seorang abang atau kakak. Ibubapa mempunyai masa beberapa bulan untuk membuat persiapan suaya dia tidak terkejut dengan kehadiran adik yang baru.
Antara perkara yang boleh dilakukan oleh ibu:
Beri anak pegang perutnya disaat bayi bergerak.Ajak anak untuk berbual dan bercakap dengan bayi di dalam perut.Bawa anak melawat bayi kecil ibu yang lain.
Pendedahan awal ini boleh memberi anak itu masa untuk bersedia. Ia juga boleh membuatkan mereka teruja tak sabar menunggu adik lahir.
TIPS NO 2:  BERITAHU ANAK UNTUK SAYANG ADIK BARUNYA
Ibubapa perlu kerap memberitahu anaknya bahawa nanti dia perlu sayang adik. Ketika sedang hamil misalnya, ibu boleh mengambil tangan anak dan letakkan diperut. Biarkan dia merasa perut yang bergerak-gerak itu. Ucapkan berulang kali kepadanya untuk sayang kepada adiknya itu. Aktiviti ini boleh diteruskan sehingga bayi lahir. Apabila bayi lahir ibu boleh pimpin tangan anak untuk mengusap jari dan tangan adiknya. Sentiasa beritahu dia agar sayang akan adiknya.
TIPS NO 3: UBAH RUTIN HARIAN ANAK SEDIKIT DEMI SEDIKIT
Beberapa bulan sebelum bayi lahir, ibubapa perlu mula mengubah rutin harian anaknya. Maklumlah, sebelum ini hanya dia seorang. Lepas ini nanti dia berdua pula dengan adiknya. Keadaan pasti berubah. Untuk itu, elakkan dari menukar rutin hariannya secara tiba-tiba. Kanak-kanak masih tidak dapat memahami apa yang sedang berlaku. Perubahan rutin hariannya secara mendadak akan membuatkan dia bingung dan seterusnya rasa tersisih. Ini boleh menjadi punca mengapa dia berasa cemburu dengan adiknya. Ubah dan atur semula waktu belajar, waktu bermain dan aktiviti hariannya yang lain secara perlahan-lahan.

TIPS NO 4: BERITAHU ANDA SAYANG PADANYA
Selepas adiknya lahir, anak secara automatik akan menjadi abang atau kakak. Tetapi dia tidak memahami perkara ini. Dia juga masih kecil. Masih perlukan perhatian ibu dan bapanya. Jadi ibubapa perlu kerap meluahkan perasaan sayang mereka kepada anak. Ucapkan selalu luahan seperti “ibu sayang kamu “, “ayah sayang kamu” secara kerap. Ucapkan sayang, peluk tubuh anak dan cium dahinya. Semua ini akan membuatkan dia rasa disayangi. Ini membuatkan anak berasa gembira kerana walaupun telah mendapat adik baru dia masih mendapat perhatian dari ibu dan bapanya.
TIPS NO 5: KAWAL EMOSI KETIKA MENEGUR KESILAPAN ANAK
Walaupun anak sudah dapat menerima kehadiran adik barunya. Itu tidak bermakna dia tidak akan cemburu dengan adiknya. Kadang-kadang ibu mungkin tanpa sedar terlebih memberikan perhatian kepada adiknya. Jadi anak akan mula membuat helah untuk mendapatkan perhatian. Dia mula kacau adiknya yang tidur dan gigit tangan adiknya. Banyak ragam lain yang akan ditunjukkan untuk mendapatkan perhatian ibu.
Apabila ini berlaku, tegur kesalahan yang dibuat oleh anak dengan elok. Usah buat anak rasa dihukum kerana mahu mendapatkan perhatian ibunya. Tukar suasana dengan positifkan keadaan. Ibu mungkin boleh bergurau atau bermain dengannya seketika. Contohnya kejar anak dan geleteknya apabila dia ditangkap. Bergurau dengannya seketika. Ini boleh menceriakan keadaan anak dan pada masa yang masa memberikan perhatian yang dia inginkan. Ibu juga turut akan seronok kerana tidak perlu stres nak marah-marah.

TIPS NO 6: LIBATKAN ANAK DALAM AKTIVITI BERSAMA ADIK
Bagaimana ibubapa boleh membuatkan anak berasa teruja untuk mendapat adik? Jawapannya, libatkan dia dalam aktiviti bersama adiknya. Tunjukkan bahawa kita sentiasa mengalu-alukan pertolongan dan kehadirannya.
Minta anak untuk:
Tolong ambilkan pampersTolong ambilkan tisu basahTolong pilih dan ambilkan pakaian
Cara lain untuk mengajak anak terlibat sama dengan aktiviti bersama adiknya adalah dengan mengajaknya duduk berhampiran ketika ibu mahu menukar lampin bayi atau ketika ibu ingin memandikan bayi. Semua ini boleh membuatkan anak berasa mereka diperlukan. Mereka tidak akan berasa tersisih kerana ibu sentiasa ada berdekatan dengannya.
TIPS NO 7: LUANGKAN MASA BERSAMA ANAK
Apabila bayi telah tidur, ibu boleh menjenguk anak. Luangkan masa untuk bersamanya pula. Ucapkan terima kasih kerana berkelakuan baik. Puji perbuatan dan kelakuan baiknya. Ini akan membuatkan anak rasa disayangi. Jika ada ketika itu anak sedang bermain misalnya, luangkan masa untuk menemannya bermain pula. Banyakkan memuji perbuatan baiknya.Ini akan mengajarnya bahawa dia juga boleh mendapatkan perhatian ibunya apabila dia berkelakuan baik.
Sumber: Ohsemmama


ANAK SUSAH TIDUR? MAKANAN INI BOLEH BANTU SI MANJA TIDUR NYENYAK TAU!

Apakah Insomnia?
Insomia adalah gangguan tidur pada waktu malam yang akan menyebabkan seseorang itu sukar untuk mendapatkan tidur yang mencukupi.  Insomnia mampu memberikan kesan buruk pada kesihatan selain menjadikan seseorang itu menjadi tidak fokus, mudah letih dan tertekan. Ada beberapa perkara yang boleh diamalkan untuk mendapatkan tidur yang nyenyak setiap malam. Ibu-ibu yang mempunyai anak yang menghadapi masalah insomia atau sukar tidur boleh cuba praktikkan ini.
Banyak faktor yang boleh dititikberatkan untuk mendapatkan tidur yang nyenyak. Bermula dengan pakaian yang anda pakai semasa tidur, kebersihan tempat tidur, suasana bilik tidur, serta makanan yang anda makan sebelum masuk tidur.
Tidur yang berkualiti bermaksud mendapatkan tidur yang mencukupi. Tidur yang mencukupi penting untuk mendapatkan kesihatan yang baik. Semasa tidur, badan bekerja untuk menyokong fungsi otak yang sihat dan mengekalkan kesihatan fizikal. Kekurangan tidur boleh mempengaruhi cara kita berfikir, bertindak balas, bekerja ,belajar dan bersosial. Ketahuilah masalah insomnia boleh diatasi. Usaha sebaik mungkin untuk mendapatkan tidur yang mencukupi dan berkualiti.
Ada beberapa jenis makanan yang boleh bantu si manja untuk tidur lebih nyenyak. Antaranya adalah:

KACANG BADAM

Nutrisi yang terdapat pada kacang badam dipercayai membantu untuk melenturkan otot – otot tubuh dan saraf pada otak punca kepada insomnia. Beberapa kajian mendapati bahawa nutrisi pada almond MAMPU menjaga kestabilan paras gula darah ketika seseorang sedang tidur. Untuk dapatkan tidur nyenyak dan berkualiti, cubalah untuk mengamalkan kacang badam sekurang-kurangnya 5 – 7 butir setiap hari.

 BUAH PISANG

Apabila anda ingin tidur nyenyak dan berkualiti setiap malam , amalkan buah pisang 2 atau 3 jam sebelum tidur. Buah pisang kaya dengan kalium, magnesium dan beberapa mineral yang baik untuk otot semasa tidur. Kajian juga mendapati, pisang sangat baik untuk membantu tidur lebih nyenyak.

 TELUR REBUS

Salah satu penyebab gangguan tidur adalah kerana badan anda kekurangan protein. Jadi, untuk mendapatkan tidur nyenyak dan berkualiti, pastikan anda memenuhi nutrisi protein dalam tubuh. Dan salah satu sumber protein tinggi yang paling MUDAH untuk didapati adalah telur. Dengan mengamalkan telur rebus sebelum tidur, ia akan membantu anda mendapatkan tidur nyenyak hingga subuh.

 BUAH CERI

Siapa yang tidak kenal dengan buah ceri? Buah merah ini mempunyai banyak manfaat untuk kesihatan rupanya. Ia menjadi salah satu buah-buahan yang boleh membantu seseorang untuk mendapatkan tidur nyenyak serta berkualiti. Minum segelas jus ceri sebelum tidur untuk lebih cepat mengantuk dan tidur nyenyak lebih cepat.

 SUSU

Susu kaya dengan asid amino tryptophan yang dapat membuatkan kita berasa mengantuk. Kalsium dalam susu juga dapat meningkatkan kadar hormon melatonin dalam badan bagi membantu kita untuk tidur.
Segelas susu suam yang diminum sebelum tidur dapat membuatkan kita berasa lebih tenang dan relaks.

 AIR KELAPA MUDA

Sumber mineral seimbang yang terkandung dalam air kelapa muda iaitu potassium, kalsium, magnesium, fosforus, dan sodium adalah penting untuk mengelakkan kekejangan kaki pada waktu malam sekaligus mengelakkan tidur kita daripada terganggu.
Apabila seluruh anggota badan berasa selesa, maka kita akan dapat tidur dengan lebih lena pada waktu malam.

 MADU

Jika anda merupakan penggemar manisan, apa kata gantikan gula dengan madu sebelum tidur?
Ianya mengandungi tryptophan yang dapat membuatkan minda dan badan kita lebih tenang serta membebaskan hormon melatonin untuk membantu kita tidur dengan lena. Sesudu madu pun sudah mencukupi.

Sumber: keluarga.my